text:
Фото:
Раил Сарбаев: "Көрсөк күренештәре билдәләнгән маҡсаттарға ынтылышыбыҙҙы тиҙләтергә тейеш"
Фото:
Республиканың муниципаль райондары һәм ҡала округтары хакимиәт башлыҡтары семинарында БР Хөкүмәте Премьер-министры Раил Сарбаев ҡатнашты. Түбәндә уның сығышы тексын тәҡдим итәбеҙ.
"2009 йылда Башҡортостан Республикаһы илдең башҡа төбәктәре иҫәбендә бөтә донъя финанс-иҡтисади көрсөгө эҙемтәләренең етди йоғонтоһон кисерҙе.
Тупланған иҡтисади потенциал, иҡтисадты киңәйтеү һәм яңыртыу буйынса элекке структура үҙгәртеп ҡороуҙары, шулай уҡ ваҡытында күрелгән көрсөккә ҡаршы саралар көрсөк күренештәре йоғонтоһо эҙемтәләрен һиҙелерлек йомшартырға һәм 2009 йыл аҙағына ыңғай үҫеш алырға мәмкинлек бирҙе.
Яҡынса баһалауҙар буйынса, 2009 йылдың декабрендә сәнәғәт производствоһы индексы 107,7 процент тәшкил итте – был йыл башынан алып иң юғары һөҙөмтә. Хәтерегеҙгә төшөрәм, беренсе кварталда сәнәғәт производствоһы индексының уртаса айлыҡ кимәле — 87,9%, икенсе һәм өсөнсө кварталдарҙа 94,1 процент тәшкил иткәйне. Дөйөм алғанда, 2009 йылда сәнәғәт производствоһы индексы кәмендә 96,4 процент тәшкил итәсәк.
Ойошмаларҙың әйләнеше 1,4 триллион һум кимәленән ашып китәсәк, был уҙған йыл кимәленең 80 процентынан ашыуыраҡ. Үҙебеҙҙә етештерелгән тауарҙарҙы тейәп оҙатыуҙар, барлыҡ предприятиеларҙа иҡтисади эшмәкәрлектең бөтә төрҙәре буйынса үҙ көстәребеҙ менән башҡарылған эштәр һәм хеҙмәтләндереүҙәр күләме 880 миллард һумдан ашыуыраҡ, был уҙған йылдың ошо уҡ осорона ҡарата 87 процент кимәленә тап килә.
Инвестициялау күләмдәренә һәм шарттарына ныҡ бәйле булған төҙөлөш өлкәһендә уҙған осорҙа башҡарылған эштәр күләме 20 проценттан ашыуға кәмене. Ҡатмарлы хәлдәргә ҡарамаҫтан, 2009 йылда 2352 мең квадрат метр дөйөм майҙан менән торлаҡ сафҡа индерелде, был 2008 кимәленә ҡарата 100 процент.
2009 йылдың 11 айында республика муниципаль райондары һәм ҡала округтары предприятиелары һәм ойошмаларының сальдо финанс һөҙөмтәһе 40 млрд. һумдан ашыу тәшкил итте, бында предприятиеларҙың алған килеме – 54,3 млрд. һум, зыян – 13,6 млрд. һум.
Ғинуар-ноябрҙә зыянлы эшләүсе ҙур һәм уртаса предприятиелар һәм ойошмалар өлөшө 19,8% (1183 предприятиенан 234-е) тәшкил итте, 2008 йылдың ғинуар-октябрендә 12,1% ине.
Билдәләнгән осорҙа 42 муниципаль районда һәм 5 ҡала округында ыңғай сальдо финанс һөҙөмтәһенә өлгәшелде.
2008 йылдың 1 ноябренә теркәлгән эшһеҙлек кимәле менән сағыштырғанда, Дүртөйлө, Илеш, Күгәрсен, Көйөргәҙе, Салауат, Стәрлебаш, Саҡмағош муниципаль райондары һәм Сибай ҡалаһы ҡала округынан тыш, республиканың күп муниципаль берәмектәрендә күрһәткестең артыуы билдәләнә.
Иң юғары эшһеҙлек кимәле Ағиҙел ҡалаһы ҡала округында (7,69%), Межгорьела (4,78%) һәм Балаҡатай муниципаль районында (4,07%) теркәлгән. Иң кәм эшһеҙлек кимәле Йәрмәкәй, Ауырғазы, Миәкә, Дүртөйлө, Туймазы муниципаль райондарында билдәләнә. Һәм был хәл осраҡлы түгел. Халыҡты эш менән тәьмин итеү кимәле, күреүебеҙсә, производствоның торошо менән билдәләнә.
Республика Хөкүмәте тарафынан Комплекслы көрсөккә ҡаршы саралар программаһы тормошҡа ашырыла, уның бүлектәренең береһе моноструктуралы иҡтисад менән биләмәләр проблемаһын хәл итеүгә йүнәлтелгән.
Инвестициялар өлкәһендәге хәлгә килгәндә, 2009 йылда яңы производстволарға инвестициялар күләме республика буйынса 47,4 млрд. һум тәшкил итте, был 6 меңдән ашыу яңы эш урыны булдырырға булышлыҡ итте.
Башҡортостан Республикаһының 2020 йылға тиклем социаль-иҡтисади үҫеш стратегияһында иҡтисадтың реаль секторын һәм социаль өлкәне үҫтереүҙең өҫтөнлөклө йүнәлештәре билдәләнгән. Улар араһында иң мөһимдәре: һөҙөмтәлелекте һәм конкуренцияға һәләтлелекте күтәреүгә йүнәлтелгән иҡтисадты модернизациялау, яңы технологияларҙы үҫтереүҙе стимуллаштырыу, граждандарҙың тормош шарттарын һәм социаль мөхит сифатын яҡшыртыу һәм башҡалар.
Химия һәм нефтехимия, агросәнәғәт комплексы, машиналар эшләү һәм металл эшкәртеү, төҙөлөш кеүек иҡтисад тармаҡтары республиканың конкурентлы өҫтөнлөктәрен артабан үҫтереүгә булышлыҡ итәсәк. Өфөлә һәм Салауат ҡалаһында тупланған нефть продукттары производствоһы республика иҡтисадында алдынғылыҡты һаҡлай.
Республиканың эшкәртеүсе производстволары тейәп оҙатҡан продукцияның дөйөм күләменән 15 проценты химия производствоһына тура килә. Эшмәкәрлектең был төрө Өфө, Стәрлетамаҡ, Салауат, Благовещен, Ишембай, Мәләүез һәм Туймазы ҡалаларында урынлашҡан егерменән ашыу ҙур һәм уртаса предприятиены берләштерә. Химия комплексын үҫтереүҙең төп маҡсатлы йүнәлеше булып эске һым тышҡы баҙарҙарҙа тармаҡтың фәнни-техник ҡеүәтенә таянған, конкуренцияға һәләтле позицияларҙы нығытыу тора.
Дәүләт сәйәсәтенең сираттағы йүнәлеше – агросәнәғәт комплексы. Аҙыҡ-түлек һәм эшкәртеү сәнәғәте предприятиеларының матди-техник базаһы ауыл хужалығы сеймалы ресурстарын ваҡытында эшкәртеүҙе тәьмин итеү һәм халыҡтың төп аҙыҡ-түлек төрҙәренә талабын ҡәнәғәтләндереү генә түгел, республиканан ситкә продукция сығарырға ла мөмкинлек биреүен аңларға тейешбеҙ.
Төҙөлөш тармағы иҡтисад тармаҡтарының төп фондтарын булдырыу, уңайлы торлаҡ һәм мәҙәни-көнкүреш шарттарын тәьмин итеү өсөн билдәле бер әһәмиәткә эйә. Көрсөккә ҡаршы сара сифатында “Башҡортостан Республикаһында “Үҙ йортом” аҙ ҡатлы торлаҡ төҙөлөшөн үҫтереү” республика маҡсатлы программаһын тормошҡа ашырыу башланды.
2009 йылда өс төҙөлөш майҙансығы үҙләштерелде: былар Шамонин, Жуков һәм Доронин ауылдары. 2010 йылда Йоматау, Зубово һәм Мармылево ҡасабалары эргәһендә төҙөлөш эштәре башларға планлаштырылды.
Иҡтисадыбыҙҙың конкуренцияға һәләтлелеген күтәреүҙең етди резервы булып энергияны һаҡлау тора. Республика Хөкүмәтенең 2008 йылдың 26 декабрендәге 464-се ҡарары менән “2008-2012 йылдарға энергияны һаҡлау” комплекслы программаһы хупланды. Уның төп маҡсаты – энергетика ресурстарын рационель файҙаланыу һәм иҡтисадты энергияны һаҡлаусы үҫеш юлына күсереү иҫәбенә иҡтисадтың тотороҡло һәм һөҙөмтәле эшләүен тәьмин итеү.
Энергияны һаҡлау һәм энергетик һөҙөмтәлелекте күтәреү күрһәткестәре Рәсәй Федерацияһы субъекттары башҡарма власть органдары эшмәкәрлегенең һөҙөмтәлелеген баһалау күрһәткестәре составында раҫланасаҡ.
Һәм Башҡортостан Республикаһы Хөкүмәтенең 2009 йылдың 31 декабрендәге 518-се бойороғо менән муниципаль берәмектәрҙең эшмәкәрлеге һөҙөмтәлелеген баһалау күрһәткестәренә тейешле үҙгәрештәр индерелде. Республикала Рәсәй Федерацияһы Президентының 2008 йылдың 28 апрелендәге «Ҡала округтары һәм муниципаль райондары урындағы үҙидара органдары эшмәкәрлеге һөҙөмтәлелеген баһалау тураһында»ғы Указы эҙмә-эҙлекле тормошҡа ашырыла. Башҡортостан Республикаһы Хөкүмәтенең 2009 йылдың 7 апрелендәге 135-се ҡарарына ярашлы муниципаль райондар һәм ҡала округтары, квартал һайын урындағы үҙидара органдарының эшмәкәрлек һөҙөмтәлелеге күрһәткестәре буйынса өлгәшкән дәрәжәләренә ҡарап, урындарға бүленә.
2009 йылда 2003 йылдың 6 октябрендәге №131-ФЗ «Рәсәй Федерацияһында урындағы үҙидараны ойоштороуҙың дөйөм принциптары тураһында» Федераль закон тулы көскә инде.
Социаль-иҡтисади үҫештең юғары темптарын тәьмин итеү өсөн биләмәләрҙең комплекслы социаль-иҡтисади үҫеш программаларын әҙерләү һәм уны тормошҡа ашырыу, булған хеҙмәт, производство, тәбиғи-сеймал рекреацион потенциалдарын һөҙөмтәле файҙаланыу талап ителә, сөнки әлеге программалар 2010 йылда ғәмәлдән сығасаҡ.
Агросәнәғәт секторында саралар ауыл хужалығы тауар етештереүселәрен финанс сәләмәтләндереүгә, шәхси ярҙамсы хужалыҡтарҙы ла индереп, хужалыҡ итеүҙең төрлө формаларын үҫтереүгә, ауыл биләмәләрен тотороҡло үҫтереү һәм ауыл ерендә йәшәү шарттарын яҡшыртыу, тармаҡты кадрҙар һәм мәғлүмәти тәьмин итеү, ауыл хужалығының өҫтөнлөклө тармаҡтарын, иң элек малсылыҡты йылдам үҫтереү иҫәбенә аҙыҡ-түлек именлеген тәьмин итеүгә йүнәлтелергә тейеш. Республика Хөкүмәте шәхси ярҙамсы хужалыҡтарҙы үҫтереүгә айырыуса ҙур иғтибар бтрә. Ауыл хужалығы продукцияһы етештереү күләменең 60 проценты улар өлөшөнә тура килә. Картуф һәм йөндөң 94 проценттан ашыуы , балдың — 85%, йәшелсәләрҙең — 73% , мал һәм ҡош-ҡорттоң — 71% , һөттөң 69 проценты шәхси хужалыҡтарҙа етештерелә.
Инвестицион-төҙөлөш эшмәкәрлеген үҫтереү шарттары булып инвестицион ресурстарҙы рациональ файҙаланыу нигеҙендә капиталь төҙөлөш һөҙөмтәлелеген күтәреү, уларҙы төҙөлгән объекттарҙың юғары рентабеллелеге менән бер рәттән иң яҡшы социаль һөҙөмтәләр алырға булышлыҡ итеүсе программаларға һәм проекттарға йүнәлтеү тора. Бында беренсе сираттағы саралар төҙөлөш ойошмаларын, төҙөлөш материалдары сәнәғәте предприятиеларын һәм проект-эҙләү ойошмаларын финанс сәләмәтләндереүгә йүнәлтелергә тейеш.
Финанс мөмкинлектәр етешмәгән шарттарҙа предприятиеларҙың булған потенциалын мөмкин тиклем тулыраҡ файҙаланыу, бәләкәй эшҡыуарлыҡты үҫтереүгә йүнәлеш тотоу, халыҡты эш менән тәьмин итеүҙе һәм уның социаль яҡланғанлығын күтәреү айырыуса мөһим.
Муниципаль берәмектәр иҡтисадтың һәм социаль өлкәнең база кимәле булып тора. Тап ҡала һәм район, тораҡ пункттары хакимиәттәре тәғәйен кешеләр, предприятиелар етәкселәре һәм хеҙмәт коллективтары менән эшләй. Республиканың артабанғы тотороҡло социаль-иҡтисади үҫеше дәүләт һәм муниципаль власть органдарының, йәғни һеҙҙең менән беҙҙең көйлө, һөҙөмтәле эшебеҙгә бәйле булыуын аңлайһығыҙҙыр, тип ышанам”.


c: text/html

text:
Наркокүҙәтеүселәр күп миҡдрҙа наркотиктар таба, табиптар энәгә ултыра
Өфөлә наркоман-табип тотолған.
Республиканың Ҡыуатов исемендәге үҙәк дауаханаһында ультра тауыш менән кешеләрҙе тикшереү бүлегендә эшләгән 40 йәшлек ир кеше үҙе таныуынса былтыр йәйҙән башлап энәгә ултырған. Ул ғаиләһе менән айырылып ауыр хәлдә ҡалғанда, табипҡа килгән бер ҡыҙ менән таныша. Ә гүзәл зат вәкиле иһә уны героин татып ҡарарға өгөтләй. Гиппократ антын биреүсе кеше шулай итеп наркоманға әүерелә. Ул эшенән киткән, яңынан ғаилә ҡороп яңы тормош башлаясаҡмын тип тә әйткән. Хәҙер барлыҡ дауаханаларҙа ла табиптар тикшереләсәк.
Башҡортостанға наркотиктар грамлап түгел, ҙур миҡдарҙа үтеүе һаман туҡтамай. Ошо көндәрҙә Наркотик һәм психотроп матдәләрҙең законһыҙ әйләнешенә ҡаршы көрәш буйынса федераль хеҙмәт идаралығы тарафынан әйләнештән миллион ике йөҙ илле мең доза героин алынған. Октябрьский һәм Стәрлетамаҡ ҡалалары биләмәләрендә ике аҙна эсендә Пермь крайында йәшәүсе бер нисә кеше ҡулға алына. Уларҙың машиналарында егерме өс килограмм героин табыла.
Саҡмағош ауылы биләмәләрендә ҡулға алынған наркодилерҙа 4 килограмм ағыулы матдә була. Тағы ла бер гаражда 23 килограмм героин асыҡлана. Наркотиктарҙың Афғанстанда етештереүе лә билдәле.

robotstxt: allowed

filter: keep


text:
Сергей Лаврентьев Башҡортостан Президентының Рәхмәт хаты менән бүләкләнде
«Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһы» юғары профессиональ белем биреү дәүләт бюджет мәғариф учреждениеһы ректоры Сергей Лаврентьев Башҡортостан Республикаһы Президентының Рәхмәт хаты менән бүләкләнде. Тейешле указға республика башлығы Рөстәм Хәмитов ҡул ҡуйҙы.
Башҡортостан Президентының башҡа указдарына ярашлы, БР Хеҙмәт һәм халыҡты социаль яҡлау министрлығының Нуриман районы буйынса хеҙмәт һәм халыҡты социаль яҡлау бүлеге баш белгесе Елена Ҡорбанова — Башҡортостан Республикаһының Маҡтау грамотаһы, Баймаҡ районы муниципаль райондың «Баймаҡ ауыл-ара үҙәк китапханаһы» муниципаль бюджет мәҙәниәт учреждениеһы директоры Луиза Дәүләтшина «Башҡортостан Республикаһында фиҙаҡәр хеҙмәте өсөн» маҡтау билдәһе менән наградланды.


text:
Өфөлә ҡала хакимиәте башлығы вазифаһына конкурс иғлан ителде Фото: Олег Яровиков
Өфөлә ҡала хакимиәте башлығы вазифаһына конкурс иғлан ителде
Өфөлә ҡала хакимиәте башлығы вазифаһына конкурс иғлан ителде Фото: Олег Яровиков
ӨФӨ, 2016 йыл, 27 сентябрь. /«Башинформ» мәғлүмәт агентлығы, Арина Рәхимҡолова/.
27 сентябрҙә Өфөлә ҡала Советы ултырышында баш ҡала хакимиәте башлығы вазифаһына конкурс иғлан ителде. Ул 19 октябрҙә мэрияның ҙур залы фойеһында уҙа.
Яңы кандидаттарҙы Өфөнөң почетлы гражданы Рауил Бикбаев, ҡала Советы депутаты Филүс Ишбулатов, Башҡортостан Дәүләт Йыйылышының Торлаҡ сәйәсәте һәм инфраструктура үҫеше буйынса комитеты рәйесе Елена Родина һайлап ала. Кандидаттарҙы үткәреү буйынса конкурс комиссияһы ултырышы 7 октябргә билдәләнгән. Һуңынан депутаттар комиссия тәҡдим иткән кандидаттар араһынан яңы ҡала хакимиәте башлығын һайлай.
Ултырышта ҡала хакимиәте етәксеһе менән килешеү проекты раҫланды. Унда буласаҡ мэрҙың хоҡуҡтары, бурыстары яҙылған.
Ҡала хакимиәте башлығы вазифаһына дәғүә итеүселәрҙән документтар 29 сентябрҙән 5 октябргә тиклем эш көндәрендә иртәнге сәғәт 10-дан киске 5-кә ҡәҙәр ҡабул ителә. Адресы: Октябрь проспекты, 120,105-се бүлмә.


text:
Башҡортостанда йәмәғәт урман инспекцияһы ойошторолдо
Республикала йәмәғәт урман инспекцияһы эшләй башланы. Был турала положениены БР Урман хужалығы министрлығы раҫланы.
Йәмәғәт башланғысындағы яңы инспекция урман закондарын боҙоуҙарға ҡаршы көрәшәсәк. Тәбиғәт байлығын һаҡлауға битараф булмаған йәштәр урман инспекцияһында үҙ көсөн һынап ҡарай аласаҡ. Бының өсөн эшләгән, уҡыған урындан, йәмәғәт һәм башҡа ойошмаларҙан рекомендациялар булыуы кәрәк. Урман инспекторҙарына кандидаттарҙы БР урман хужалығы министры урынбаҫары раҫлай, бынан һуң билдәләнгән өлгөләге танытма бирелә.
Республика райондарында йәмәғәт урман инспекторҙары дәүләт урман контроле һәм күҙәтеүенең ярашлы лесничество буйынса бүлеге начальнигы етәкселегендә йәмәғәт урман инспекторҙарының тәүге коллективына берләшә.
Ведомствоның матбуғат хеҙмәтенән хәбәр итеүҙәренсә, инспекторҙарға талаптар юғары. Иң элек, улар урман ҡануниәте ҡағиҙәләрен һәм нормаларын белергә һәм күҙәтергә, Башҡортостан Республикаһының тәбиғәт һәм урман ресурстарына һаҡсыл мөнәсәбәтте пропагандаларға тейеш.
Кәрәк саҡта йәмәғәт инспекторҙары дәүләт инспекторҙарына урман закондарын боҙоусыларҙы тотоуҙа ярҙам күрһәтәсәк, ағастың законһыҙ әйләнешенә юл ҡуймау маҡсатында берлектәге рейдтарҙа ҡатнашасаҡ.
Беренселәрҙән булып йәмәғәт урман инспекторы статусын «Башҡортостандың йәш урмансылары» Республика йәштәр ойошмаһы активистары аласаҡ. Башҡортостан Республикаһы Урман хужалығы министрлығында йәмәғәт урман инспекторы вазифаһына дәғүә итеүселәрҙән бөтә ғаризаларҙы ҡарарға әҙерҙәр.


text:
Башҡортостан уҡытыусылары мәғариф хеҙмәткәрҙәре конкурстарында әүҙем ҡатнаша
Башҡортостан мәғариф өлкәһендә инновацион программалар конкурсында еңеүселәр иҫәбе буйынса илдә Мәскәүҙән ҡала икенсе урынды биләй. Был турала бөгөн Башҡортостан Республикаһы уҡытыусыларының Х съезы пленар ултырышында Бөтә Рәсәй педагогтар йыйылышы рәйесе Валентина Иванова хәбәр итте. Уның әйтеүенсә, республика мәктәптәр һаны һәм мәғариф системаһының үҫеш кимәле буйынса ла алдынғылар рәтендә.
— Бөтә Рәсәй педагогтар йыйылышы бөгөн илдең төрлө төбәктәрендә 270 мең уҡытыусыны берләштерә, — тине Валентина Иванова. – Беҙҙең ойошма биш йылдан ашыу эшләп килә һәм даими рәүештә уҡытыусылар форумдары ойоштора, мәғариф программаларын һәм стандарттарын тикшереүҙә ҡатнаша.
2009 йылда Бөтә Рәсәй педагогтар йыйылышы ҡатнашлығында Омск, Брянск өлкәләрендә, Хабаровск крайында һәм тағы бер нисә төбәктә уҡытыусылар съездары үткәрелде. Ә әлеге ваҡытта йыйылыш ағзалары Рәсәй уҡытыусыһының профессиональ кодексын тикшереүгә тотондо.
Бөтә Рәсәй педагогтар йыйылышы даими рәүештә йәш уҡытыусылар һәм уҡыусылар өсөн конкурстар ойоштора, уларҙа Башҡортостан вәкилдәре юғары һөҙөмтәләр күрһәтә. Мәҫәлән, күптән түгел “Юрий Гагарин вариҫтары” конкурсында Өфө ҡалаһының 1-се мәктәбенән дүрт уҡыусы федераль турҙа еңеүгә өлгәште.
— Быйыл РФ Мәғариф һәм фән министрлығы, М.Ломоносов исемендәге Мәскәү дәүләт университеты менән берлектә ил уҡытыусыларының беренсе конгресын һәм башҡа саралар үткәрергә планлаштырабыҙ. Унда беҙ Башҡортостандан ҡатнашыусылар күп булыр тип өмөтләнәбеҙ, — тине Валентина Иванова.


text:
21 август
21 август — григориан стиле буйынса йылдың 233-се (кәбисә йылында 234) көнө. Йыл аҙағына тиклем 132 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Филиппин — Ниной Акина көнө.
Тарихи ваҡиғалар[үҙгәртергә | вики-тексты үҙгәртергә]
Был көндө тыуғандар[үҙгәртергә | вики-тексты үҙгәртергә]
- 1841 — Өмөтбаев Мөхәмәтсәлим Ишмөхәмәт улы, ғалим, мәғрифәтсе һәм шағир.
Был көндө үлгәндәр[үҙгәртергә | вики-тексты үҙгәртергә]
- 1940 — Троцкий Лев Давидович, сәйәси эшмәкәре, революционеры.


text:
Фото:
Свердловск бизнесы Башҡортостан партнерҙары менән һөйләшеүгә килә
Фото:
Башҡортостан менән Свердловск өлкәһе эшҡыуарҙарының ике яҡлы бизнес-форумы Өфөлә 24 августа үтәсәк.
Бизнес-форум – күрше өлкә делегацияһының 23-25 авгусҡа планлаштырылған визиты программаһының үҙәк өлөшө. Һөйләшеүҙәр БР Сәнәғәт һәм инновацион сәйәсәт министрлығында үтәсәк.
«Башинформ» агентлығына БР Сауҙа-сәнәғәт палатаһының матбуғат хеҙмәтенән хәбәр итеүҙәренсә, Свердловск өлкәһе бизнесы Өфөлә машиналар эшләү, металл эшкәртеү, нефть табыу һәм эшкәртеү предприятиелары, төҙөлөш компаниялары, мебель, иретеп-йәбештереү материалдары һәм техникаһы, медицина һәм геодезия ҡорамалдары, юл төҙөлөшө һәм коммуналь техника, төрөү материалдары етештереүселәр менән күрһәтеләсәк.
БР Сауҙа-сәнәғәт палатаһы республиканың күршеләр менән хеҙмәттәшлекте яйға һалырға теләгән эшҡыуарҙарын бизнес-форумда ҡатнашырға саҡыра.


text:
Рөстәм Хәмитов медицина хеҙмәткәрҙәрен һөнәри байрамдары менән ҡотланыФото: Олег Яровиков
Рөстәм Хәмитов медицина хеҙмәткәрҙәрен һөнәри байрамдары менән ҡотланы
Рөстәм Хәмитов медицина хеҙмәткәрҙәрен һөнәри байрамдары менән ҡотланыФото: Олег Яровиков
Рөстәм Хәмитов медицина хеҙмәткәрҙәренең һөнәри байрамдарына арналған тантаналы сарала ҡатнашты. Республика табиптарын, шәфҡәт туташтарын ҡотлау шишәмбе, 10 июндә, Башҡорт дәүләт филармонияһында уҙҙы.
— Бөгөн республиканың медицина учреждениеларында 100 меңләп кеше эшләй, шул иҫәптән 17 мең табип. Һәр берегеҙ бөртөклө, алыштырғыһыҙ белгес, һеҙҙең әһәмиәтегеҙ йөҙләгән, меңләгән кешеләрҙең ғүмере һәм һаулығы менән үлсәнә. Йыш ҡына иң көсөргәнешле шарттарҙа эшләйһегеҙ, кризис шарттарҙа берҙән-бер дөрөҫ юл табаһығыҙ, кешеләргә ҡайғыһын еңеләйтергә тырышаһығыҙ, кәрәкле һүҙҙәр табаһығыҙ. Һеҙҙең яуаплы эшегеҙ юғары компетенция, тулы концентрация һәм рухи йомартлыҡты талап итә. Дауалау һөҙөмтәһе күбеһенсә фармацевтик препараттарҙан, юғары технологик ҡорамалдарҙан ғына түгел, ә кешенең кисерештәрен уртаҡлашыуҙан тора. Эшегеҙ айырыуса дөйөм кешелек һәм дәүләт әһәмиәтенә эйә, — тип билдәләне Рөстәм Хәмитов, медицина хеҙмәткәрҙәрен байрамдары менән ҡотлап.
— Республика һаулыҡ һаҡлау тармағын модернизациялау программаларын дөйөм финанслау күләме өс йыл эсендә 16 миллиард һумдан артҡан. 2018 йылға табиптарҙың эш хаҡы Башҡортостан буйынса ике уртаса эш хаҡы күләмендә тәшкил итергә тейеш, — тип билдәләне республика етәксеһе.
Рөстәм Хәмитов Өфөлә яңы заманса перинаталь үҙәк төҙөлөшөнөң әһәмиәтен билдәләне. Был маҡсатҡа федераль бюджеттан миллиард ярым һум, республика ҡаҙнаһынан 500 миллион һум бүленгән. Объектты асыу 2017 йылда планлаштырылған.
— Тармаҡта дәүләт-шәхси уҙаҡташлыҡ уңышлы үҫешә – быйыл сентябрҙә «Әсә һәм бала — Өфө» клиник госпиталь файҙаланыуға тапшырыласаҡ. Өфөлә яңы ПЭТ-үҙәк барлыҡҡа килде. Республика халҡы өсөн дәүләт гарантиялары программалары сиктәрендә онкология ауырыуҙарын ҡиммәтле диагностикалау һәм дауалау бушлай башҡарыласаҡ. «Ауыл табибы» программаһы ғәмәлгә ашырыла – 900-ләп йәш табип ауыл еренә эшкә килде, — тине Рөстәм Хәмитов.
2011 йылдан алып Өфөлә, невроздарҙы дауалауҙа махсуслашҡан, Республика клиник психотерапия үҙәге эшләй. Әммә белгестәр психотерапевтар һәм медицина психологтары элеккесә етмәй.
Яҡшы, намыҫлы эшләгән медиктарға республика башлығы маҡтаулы исемдәр тапшырҙы. «БР атҡаҙанған табибы» исемен Башҡортостандың туғыҙ табибы алды, республиканың 10 шәфҡәт туташы һәм фельдшер «БР атҡаҙанған һаулыҡ һаҡлау хеҙмәткәре» булды.
Ведомство наградаларын республика һаулыҡ һаҡлау хеҙмәткәрҙәренә шулай уҡ БР һаулыҡ һаҡлау министры вазифаһын башҡарыусы Александр Афанасьев тапшырҙы. «РФ һаулыҡ һаҡлау отличнигы» күкрәккә таға торған билдәләргә алты табип лайыҡ булды. Рәсәй һәм республика Һаулыҡ һаҡлау министрлыҡтарының Почет грамоталарын тағы ла алты медикка тапшырҙылар.


text:
Исаак Ньютон
Исаа́к Нью́тон (ингл. Sir Isaac Newton, 1752 йылға тиклем ғәмәлдә булған Юлиан календары буйынса 1642 йылдың 25 декабрендә тыуған, 1727 йылдың 20 мартында вафат булған, йәки Григориан календары буйынса 1643 йылдың 4 мартында тыуған, 1727 йылдың 31 мартында вафат булған) — инглиз физигы, математигы һәм астрономы, классик физикаға нигеҙ һалыусыларҙың береһе; кешелек тарихында «механика фәненең атаһы» тигән маҡтаулы ҡушамат менән танылған бөйөк инглиз ғалимы. «Тәбиғи фәлсәфәнең математик нигеҙе» тигән хеҙмәттә бөтә донъя тартылышы законын һәм механиканың өс законын асып, классик механикаға нигеҙ һала.
Биографияһы[үҙгәртергә | вики-тексты үҙгәртергә]
Бала сағы[үҙгәртергә | вики-тексты үҙгәртергә]
Исаак Ньютон граждандар һуғышы башланыр алдынан, Галилео Галилей үлгән йылда Вульстроп ауылында (ингл. Woolsthorpe, Линкольншир графлығында) хәлле ваҡ фермер ғаиләһендә донъяға килә. Ньютондың атаһы улы тыуғансы выфат була. Малай сирле, ваҡытынан алда тыуа. Бер аҙна ғүмере ҡыл өҫтөндә ҡала, уны суҡындырырға ла баҙнат итмәйҙәр. Әммә малай иҫән ҡала, һәм уға атаһының хөрмәтенә Исаак тип исем ҡушалар. Һаулығы насар булыуға ҡарамаҫтан, ул 84 йыл йәшәй.
Ньютон үҙенең сығышын Шотландия дворяндарынан тип иҫәпләй, әммә тарихсылар уның ата-бабалары 1524 йылда ярлы крәҫтиән булыуҙарын асыҡлай.
1646 йылда уның әсәһе Анна Эйсской (ингл. Hannah Ayscough) 63 йәшлек тол иргә кейәүгә сыға, уларҙың өс балаһы була, һәм унда Исаак ҡайғыһы булмай. Әсәһе яғынан бабаһы Уильям Эйской уның ҡурсалаусыһы була. Бала сағында Ньютон аралашмаусан, йомоҡ һәм һөйләшмәҫ була, китап уҡырға һәм төрлө техник уйынсыҡтар эшләргә ярата: ҡояш сәғәте, һыу сәғәте, тирмән һ.б. Ул үҙен яңғыҙ тип хис итә.
1653 йылда үгәй атаһы үлгәс, уның ҡалған мираҫын әсәһе Исаакҡа яҙҙыра.
1655 йылда Исаакты йыраҡ булмаған мәктәпкә бирәләр, бында ул аптекарь Кларк өйөндә йәшәй. Бында ул үҙенең ғәҙәттән тыш һәләтле булыуын күрһәтә, әммә 1659 йылда әсәһе алып ҡайтып 16 йәшлек үҫмергә йорт эштәрен йөкмәтергә маташа. Тырышыу уңышһыҙ булып сыға — Исаак китап уҡыу һәм төрлө механизмдар төҙөүҙе хуп күрә. Уның һәләтен күреп, уҡытыусылар һәм туғандары Исаактың Кембридж университетында уҡыуын дауам итеүенә ирешәләр.
Уның физика, математика, астрономия өлкәләрендә яһаған асыштары, ҡаҙаныштары һанап бөтөргөһөҙ, һәм улар береһенән-береһе мөһимерәк. Ньютон — механика һәм астрономия фәндәренә теоретик нигеҙ һалыусы. Ул — ғаләмдәге есемдәрҙең үҙ-ара тарту көсө законын, математикала (Г. Лейбниц менән бер дәүерҙә) интеграл һәм дифференциал мөнәсәбәтендәге законсылыҡтарҙы асыусы ла, көҙгөлө телескопты уйлап табыусы ла, оптика буйынса күп кенә эксперименталь хеҙмәттәрнең авторы ла. И. Ньютон, фәндә беренсе булып, яҡтылыҡтың матдәсел, корпускуляр сифатын һәм уның (яктылыктың) бүленү (дисперсик) хасыятын да аса. Ньютон матдәләрҙең сикһеҙ кескенә өлөштәрҙән (атомдарҙан), һуңғыларының артыҡ бүленмәҫ киҫәксәләрҙән торғанлығы тураһында ла ҡараштарын белдерә. И. Ньютонды хаҡлы рәүештә бөйөк һәм мәшһүр ғалим итеп таныткан асыштары механика фәненә ҡарай, әлбиттә. Ул — хәрәкәттең өс атаҡлы законын асҡан ғалим. Шуларҙың беренсеһе — инерция законы; икенсеһе — хәрәкәт күләме менән көс араһындағы тәңҡиллек; өсөнсөһө — йоғонто яһаусы хәрәкәт менән ҡаршы хәрәкәт араһындағы тәңҡиллек. Был һәм башҡа ошондай асыштарҙың әһәмиәте астрономия, физика, механика, математика һ. б. фәндәрнең киләсәктәге үҫеше өсөн генә түгел, бәлки, ғөмүмән донъяның барлыҡ законсаллыҡтарын өйрәнеү өсөн дә тейешле нигеҙ, шулай ук этәргес көс булыуҙа тип һанарға кәрәк.
Әҙәбиәт[үҙгәртергә | вики-тексты үҙгәртергә]
- Акройд П. Исаак Ньютон. Биография — М.: КоЛибри, Азбука-Аттикус, 2011. — 256 б. — ISBN 978-5-389-01754-2.
- Белл Э. Т. Творцы математики — М.: Просвещение, 1979. — 256 б.
- {{книга |автор=Вавилов С. И. |заглавие=Исаак Ньютон |ref=Вавилов С. И.
- Гиззәтов К. Т., Философия: 2 китап. 1-се китап: Ҡыҫкаса философия тарихы. Философиянең нигеҙ проблемалары: Юғары уҡыу йорто өсөн дәреслек. -Казан. Мәфариф. 2002.ISBN 5-7761-1122-6
- 4 ғинуар көнө тыуғандар
- 1643 йылда тыуғандар
- Алфавит буйынса шәхестәр
- Англияла тыуғандар
- 31 март көнө вафаттар
- 1727 йылда вафаттар
- Лондонда вафат булғандар
- Алфавит буйынса ғалимдар
- Алфавит буйынса физиктар
- Бөйөк Британия физиктары
- XVII быуат физиктары
- XVIII быуат физиктары
- Алфавит буйынса математиктар
- Бөйөк Британия математиктары
- XVII быуат математиктары
- XVIII быуат математиктары
- Алфавит буйынса механиктар
- Алфавит буйынса астрономдар
- Бөйөк Британия астрономдары
- XVII быуат астрономдары
- XVIII быуат астрономдары
- Кембридж университетын тамамлаусылар
- Лондон короллеге йәмғиәте ағзалары
- Ғалимдар хөрмәтенә аталған физик үлсәү берәмектәре
- Рыцарь-бакалаврҙар
- Алхимиктар
- Натурфилософтар


text:
Башҡорт дәүләт университетының ҡабул итеү комиссияһына 6 меңдән ашыу ғариза бирелгән
Бөгөнгө көнгә Башҡорт дәүләт университетының ҡабул итеү комиссияһына 6 меңдән ашыу ғариза бирелгән. Үткән йылдың ғаризалар һанына ҡарағанда (9 мең тирәһе) – был яҡынса яртыһы.
Хәҙер – абитуриенттар килеүенең иң ҡыҙыу мәле (көнөнә меңгә яҡын ғариза ҡабул ителә), был тағы ла бер-нисә көн дауам итәсәк, тип хәбәр иттеләр «Башинформ» агентлығына юғары уҡыу йортонда. Унан һуң абитуриенттар килеүе кәмейәсәк һәм документтар тапшырыусыларҙың барыһы ла үҙ эштәре менән мәшғүл буласаҡ. Кемдеңдер БДИ тапшырыуының ҡыҙған осоро башланасаҡ. Кедер вуздарҙың эске имтихандарын тапшырасаҡ. Йомғаҡлау аттестацияһынан БДИ һөҙөмтәләре булғандарға түҙергә һәм 27 июлдең тулыуын көтөргә тура киләсәк, ул көндө вуздар рейтингтарҙы сығарып эләсәк. Йәки ҡабул итеүгә тәҡдим ителеүселәрҙең тәүге исемлектәре донъя күрәсәк 30 июлде көтәсәктәр.
Башҡорт дәүләт университетының ҡабул итеү комиссияһы мәғлүмәтенә ярашлы, абитуриенттар араһында социология (бер урынға 29 кеше), менеджмент (28), психология (27), иҡтисад (17), журналистика (10), радиофизика (8), химия (8), сифат менән идара итеү (8), биология (8), тарих (8) кеүек йүнәлештәр иң популяр булып ҡала.
Юғары уҡыу йорто ҙур өмөттәр бағлаған ҡабул итеүҙең яңы йүнәлештәре араһынан абитуриенттарҙың мәнфәғәте буйынса лидерҙар төркөмөнә ғәмәли информатика (бер урынға 8 кеше), электроника һәм наноэлектроника (10), биотехнология (7), химик технология (7), культурология (10), документтар алып барыу һәм архив эшен алып барыу (14), лингвистика (8) инә.


text:
Район
Улица Все районы Чкаловский Железнодорожный Кировский Ленинский Октябрьский Орджоникидзевский Верх-Исетский Все улицы бульвар Самоцветный бульвар Сиреневый пер. Суворовский проспект Космонавтов проспект Ленина проспект Орджоникидзе ул. 40 лет Октября ул. 8 Марта ул. Академика Бардина ул. Академика Шварца ул. Амундсена ул. Антона Валека ул. Азина ул. Баумана ул. Белинского ул. Белореченская ул. Блюхера ул. Братская ул. Гражданская ул. Грибоедова ул. Громова ул. Халтурина ул. Ильича ул. Испанских Рабочих ул. Комсомольская ул. Красных Командиров ул. Крауля ул. Крестинского ул. Куйбышева ул. Кузнецова ул. Луначарского ул. Малышева ул. Мамина-Сибиряка ул. Машиностроителей ул. Металлургов ул. Мичурина ул. Московская ул. Ольховская ул. Опалихинская ул. Пальмиро Тольятти ул. Победы ул. Пушкина ул. Радищева ул. Розы Люксембург ул. Сакко и Ванцетти ул. Щербакова ул. Щорса ул. Советская ул. Старых Большевиков ул. Свердлова ул. Сыромолотова ул. Техническая ул. Титова ул. Токарей ул. Учителей ул. Уральская ул. Вайнера ул. Викулова ул. Вильгельма де Геннина ул. Восстания ул. Восточная ул. Ясная ул. Заводская Применить


text:
Өфөләрҙе Ҡала көнө уңайынан ауыл хужалығы йәрминкәһенә саҡыралар Фото: Олег Яровиков
Өфөләрҙе Ҡала көнө уңайынан ауыл хужалығы йәрминкәһенә саҡыралар
Өфөләрҙе Ҡала көнө уңайынан ауыл хужалығы йәрминкәһенә саҡыралар Фото: Олег Яровиков
ӨФӨ, 2016 йыл, 8 июнь. /«Башинформ» мәғлүмәт агентлығы, Галина Бахшиева/.
11 июндә баш ҡалалағы Спорт һарайы алдында ауыл хужалығы йәрминкәһе ойошторола. Ул Өфө ҡәлғәһенә нигеҙ һалыныуға — 442, Салауат Юлаевтың тыуыуына 262 йыл тулыу һәм Рәсәй көнө уңайынан үткәрелә.
Йәрминкәлә баш ҡала халҡына һәм ҡунаҡтарына республика тауар һәм ауыл хужалығы етештереүселәре, дөйөм туҡланыу предприятиелары продукцияһы, шулай уҡ үҫентеләр тәҡдим ителә.
Ҡала хакимиәтенең матбуғат хеҙмәтендә билдәләүҙәренсә, Өфөлә ауыл хужалығы йәрминкәләре йыл әйләнәһенә тиерлек уҙғарыла. Улар урындағы тауар етештереүселәргә ярҙам күрһәтеүҙә, ҡала халҡын сифатлы аҙыҡ-түлек менән тәьмин итеүҙә мөһим роль уйнай. Ҡағиҙә булараҡ, йәрминкәләрҙә аҙыҡ-түлеккә хаҡтар Өфөнөң сауҙа предприятиелары менән сағыштырғанда 10-15 процентҡа кәмерәк.
Иҫегеҙгә төшөрәбеҙ, быйыл баш ҡалала 22 ит йәрминкәһе ойошторолған, унда республиканың 49 районы үҙ продукцияһын тәҡдим иткән.


text:
Вячеслав Зайцев Өфө модельерҙарына мәктәп формаһын әҙерләүҙә ярҙам иттеФото: Олег Яровиков
Вячеслав Зайцев Өфө модельерҙарына мәктәп формаһын әҙерләүҙә ярҙам итте
Вячеслав Зайцев Өфө модельерҙарына мәктәп формаһын әҙерләүҙә ярҙам иттеФото: Олег Яровиков
Билдәле кутюрье Вячеслав Зайцев Өфө трикотаж фабрикаһы менән тәҡдим ителгән мәктәп формаһы моделдәрен әҙерләүҙә ҡатнашты. Хеҙмәттәштәренә ярҙам итеү өсөн модельер «Ағиҙел» Башҡортостан художество промыслаһы» дәүләт унитар предприятиеһына килде.
Вячеслав Зайцев Өфө оҫталарының юғары профессионализмын билдәләне. Трикотаж фабрикаһы коллекцияһын ул тәүге тапҡыр ағымдағы йылдың март айында Вологда ҡалаһында күргәйне. Унда РФ Президенты Владимир Путин еңел сәнәғәт өлкәһендәге хәл буйынса кәңәшмә үткәргәйне. Сара сиктәрендә күргәҙмә ойошторолдо, унда, башҡа предприятиелар менән бер рәттән, Өфө трикотаж фабрикаһы ла үҙ изделиеларын тәҡдим итте. Ул ваҡытта Вячеслав Зайцев тәҡдим ителгән коллекцияларҙың матур булыуын, юғары кимәлдә башҡарылыуын билдәләне һәм фабрика технологиялары, эшләнмәләре менән ҡыҙыҡһыныуы хаҡында әйтте.
«Ағиҙел» Башҡортостан художество промыслаһы» дәүләт унитар предприятиеһының генераль директоры, «Өфө трикотаж фабрикаһы» асыҡ акционерҙар йәмғиәтенең Директорҙар советы рәйесе Зөһрә Исмәғилева һүҙҙәренсә, билдәле кутюрье менән хеҙмәттәшлек итеү шул ваҡытта башланған да инде.
— Яҡшы коллекция килеп сығыр, тип уйлайым. Беҙ бик һөҙөмтәле эшләйбеҙ. 5 апрелдә коллекцияның тәүге өлөшө тәҡдим ителде. Мәктәп формаһын булдырыу буйынса эште июнь айына тамамларға уйлайбыҙ, — тине Зөһрә Исмәғилева.
Берҙәм мәктәп формаһын булдырыу тураһында һүҙ йөрөтөп, Вячеслав Зайцев «форма» һүҙенең уға оҡшап етмәүен белдерҙе.
— Мәктәпкә форма түгел, ә кейем кәрәк, — тип иҫәпләй модельер.
Уның һүҙҙәренсә, кейемдәрҙе береш итеп түгел, ә берҙәм стилдә тегеү зарур.
Зөһрә Исмәғилева билдәләүенсә, бөгөнгө көндә 20-гә яҡын комплект әҙерләнгән. Мотлаҡ комплектҡа өс-дүрт элемент индерелгән. Бер комплекттың уртаса хаҡы — 2,5 мең һум.


text:
Фото:
Рөстәм Хәмитов республика ветерандарын ҡотланы
Фото:
Башҡортостан Президенты Рөстәм Хәмитов һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандарын республиканың ветерандар хәрәкәтенә 25 йыл тулыу менән ҡотланы.
— Һеҙҙең янда булыу, һеҙҙе күреү минең өсөн оло хөрмәт һәм шатлыҡ. Һеҙҙең ойошмаға, һеҙ башҡарған оло, мөһим эшкә ҙур ихтирам менән ҡарайым, — тине республика башлығы Өфөнөң Конгресс-холында үткән был датаға арналған пленумда.
Һуңғы ваҡытта республика етәкселегенең ветерандар менән тығыҙ аралашыуы матур йолаға әүерелде. Социалистик Хеҙмәт Геройҙары һәм Хеҙмәт Даны ордендарының тулы кавалерҙары, ветерандар активы менән осрашыуҙар үткәрелде. Һәм бындай тенденция тәбиғи булырға тейеш.
Рөстәм Хәмитов республика ветерандар ойошмаһының ҡатмарлы осорҙа барлыҡҡа килеүен иҫкә төшөрҙө. Уны булдырыуҙа республикабыҙҙың данлыҡлы кешеләре – ике тапҡыр Советтар Союзы Геройы Муса Гәрәев, халыҡ шағиры һәм социалистик хеҙмәт геройы Мостай Кәрим, Советтар Союзы Геройҙары Таһир Кусимов, Роман Бабушкин ҡатнашҡан.
Бөгөн республиканың ветерандар ойошмаһы – Рәсәйҙә иң ҙурҙарҙың береһе. Уның сафында миллионға яҡын кеше иҫәпләнә. Был беҙҙең төбәктә йәшәүсе халыҡтың дүрттән бер өлөшө. Урындарҙа 2900-ҙән ашыу түбәнге ойошма, 70 ҡала һәм район, 12 тармаҡ советы әүҙем эшләй. Улар ветерандар мәнфәғәтен яҡлай, социаль мәсьәләләрҙе хәл итеүгә, ололарҙың ялын ойоштороуға булышлыҡ итә.
Республика Президенты йәштәрҙе әхлаҡи һәм хәрби-патриотик йәһәттән тәрбиәләү менән шулай уҡ һөҙөмтәле шөғөлләнә алған башҡа ойошманың булмауын белдерҙе. Дәүләт, ҡыҙғанысҡа ҡаршы, был йүнәлештәге эште башҡарып сығара алманы тиерлек. Һәм был осраҡта ветерандар ярҙамы айырыуса мөһим. Ил өсөн фажиғәле осорҙар, ватандаштарыбыҙҙың фронттағы ҡаһарманлығы тураһында уларҙың хәтирәләре, мәктәп дәреслегендәге ҡоро һүҙҙәргә ҡарағанда, күңелгә тәрәнерәк үтеп инә.
— Бөгөн республика мәктәптәрендә яҡынса 1400 хәрби һәм хеҙмәт даны музейы бар, — тип билдәләне Рөстәм Хәмитов. – Һәм улар буш тормай. Балалар ҡартаталары биографияһында ватансылыҡҡа өйрәнә. Һеҙҙе артабан да был эште дауам итергә, киң мәғлүмәт сараларында сығыш яһарға, мәктәптәрҙә ҡаһарманлыҡ дәрестәрен һәм класс сәғәттәрен, хәрби-патриотик темаға фестиваль һәм конкурстар үткәреүҙә ҡатнашырға саҡырам.
Башҡортостан Президенты айырыуса иғтибарын бөгөн республикабыҙ алдында торған мәсьәләләргә бүлде. Был яңы производстволар асыу, эш урындарын булдырыу, инвестициялар йәлеп итеү, дауаханалар, бала баҡсаларын төҙөү.
Был мәсьәләләрҙе хәл итеү ябай түгел. Әммә беҙҙең аталарыбыҙ һәм ҡартатайҙарыбыҙ бынан да ҙурыраҡ ауырлыҡтарға осраған. Һәм үткән быуат урталарында улар был ҡыйынлыҡтарҙы йырып сыға алған. Ресурстар етмәү, төҙөлөштәрҙе материаладар менән тулыһынса тәьмин итмәү шарттарында улар ҡалалар һәм заводтар төҙөгән.
Ул ваҡытта намыҫ менән эшләү ғәҙәти булған. Коллективтар үҙҙәренең алдынғы хеҙмәткәрҙәре менән ғорурланған. Хәҙер хәлдәр бер аҙ үҙгәрҙе. Күптәр хеҙмәт кешеһе, ябай эшселәр хаҡында онотто. Ә телевидениела һәм башҡа киң мәғлүмәт сараларында елғыуарҙар төп геройҙарға әүерелде.
— Әгәр был хәлде үҙгәртмәһәк, кеше аңындағы был деформацияны төҙәтмәһәк, илебеҙҙең ниндәй ҙә булһа ышаныслы киләсәге булмаясаҡ, — тип иҫәпләй Рөстәм Хәмитов. – Үҙенең эше менән республиканың һәм илдең иҡтисади ҡеүәтен нығытҡан хеҙмәт кешеһенә ҡарата ихтирам тойғоһон кире ҡайтарырға теләйбеҙ.
Башҡортостан Президенты башҡа халыҡтар мәҙәниәтенә ҡарата ихтирам тәрбиәләүҙә лә ветерандарҙың айырыуса ролен билдәләне. 30-40 йыл элек был өлкәлә проблемалар булмаған да тиерлек. Илебеҙ халҡы кешеләрҙе милләткә йәки конфессияға ҡарап бүлмәгән. Улар бер-береһенә ярҙам итеп, бергә йәшәгән һәм эшләгән. Бөгөн иһә этник-ара һәм конфессия-ара мәсьәләләр көнүҙәк булып тора.
— Был эштә һеҙҙең ярҙамығыҙ айырыуса мөһим, — тине Рөстәм Хәмитов, ветерандарға мөржәғәт итеп. – Һеҙ беҙҙең өсөн бар яҡлап та өлгө булып тораһығыҙ. Һәр берегеҙ – хеҙмәткә, Ватанға, уның тарихына ҡарата мөнәсәбәттең сағыу өлгөһө.
Башҡортостан Президенты үҙ эшендә һәр саҡ ветерандарҙың яҡлауын һәм хуплауын тойоуы хаҡында билдәләне. Республика йәштәре аталарының, ҡартатайҙарының традицияларын лайыҡлы дауам итер, һәм күп йылдар дауамында әлеге ветерандар менән байрамдарҙы бергә ҡаршылар, тигән ышанысын белдерҙе Рөстәм Хәмитов.


text:
Бөгөн Өфөлә һәм Башҡортостанда йәшәүселәр «Голос.Дети» проектында ҡатнашыусы Марсель Сабиров өсөн тауыш бирәсәк
ӨФӨ, 2016 йыл, 22 апрель. /«Башинформ» мәғлүмәт агентлығы, Ләйлә Аралбаева/.
Бөгөн Өфө һәм республика халҡы «Голос.Дети-3» популяр телепроектында ҡатнашыусы Марсель Сабиров өсөн тауыш бирәсәк. Ун бер йәшлек Марсель конкурстың өҫтәмә этабында ҡатнаша. Хәҙер туғыҙ дәғүәсенең яҙмышы — тамашасылар ҡулында, улар SMS-хәбәр ярҙамында оҡшаған йырсы өсөн тауыш бирәсәк, өсәүһе һайлап алынасаҡ. Тапшырыу 22 апрелдә Беренсе каналда тура эфирҙа күрһәтелә, Өфө ваҡыты буйынса төнгө 12-се яртыла башлана.
Сағыу тауышлы, һөйкөмлө Марсель Сабиров хәҙер ныҡлап әҙерләнә. Уҡытыусыһы Леонид Агутин уҡыусыларына яңы йырҙар һәм образдар һайлаған. Йәш артист бер йырҙы — яңғыҙы, икенсеһен популяр йырсы менән бергә башҡара. Марселдең әсәһе, «Башинформ» агентлығы журналисы Эльмира Сабирова хәбәр итеүенсә, йырҙарҙы өйрәнеү өсөн биш кенә көн ваҡыт бирелгән. Марселдең конкуренттары көслө — Красноярскиҙан Кирилл Скрипник һәм Минскиҙан Александра Нехай.
Республика халҡы яҡташыбыҙға проекттың киләһе этабына үтергә һәм еңеүсе исеме өсөн көрәшергә ярҙам итә ала. Тауыш биреү өсөн номер тапшырыу ваҡытында иғлан ителәсәк.
Быйылғы миҙгелдең финалы 29 апрелдә уҙа. Был көндә ил еңеүсенең исемен беләсәк.


text:
Г.Юнысованың "Умырзая" шиғыры
Г.Юнысованың "Умырзая" шиғыры.
Маҡсат. Г.Юнысованың тормошо һәм ижады менән таныштырыу, шиғырҙың идея-тематик йөкмәткеһен асыу аша умырзая сәскәһенең матурлығын күрһәтеү, тасуири уҡырға өйрәтеү, уҡыусыларҙың анализлау һәм фаразлау һәләтен, фекерләүен, һүҙ байлығын үҫтереү, шағирәнең үҙенә һәм ижадына ҡарата ҡыҙыҡһыныу, балаларҙа матурлыҡҡа һоҡланыу тойғоһо тәрбиәләү, экологик тәрбиә биреү.
1.Шағирәнең тормош юлы һәм ижады тураһында мәғлүмәт.
2.Шиғырҙың йөкмәткеһе буйынса эш.
3.Ижади эш.
Автор: Багаутдинова Альмира Рафаиловна


text:
Энергетика министрлығы Көнбайыш Себер – Волга буйы торба үткәргесе төҙөлөшөн хупланы
Рәсәй Федерацияһының Энергетика министрлығы Көнбайыш Себер – Волга буйы торба үткәргесе төҙөлөшөн хупланы. Был хаҡта Өфөлә ИТАР-ТАСС агентлығының төбәктәге вәкилд әре менән осрашыуҙа Башҡортостан Президенты Рөстәм Хәмитов хәбәр итте.
Иҫегеҙгә төшөрәбеҙ, Башҡортостан менән Татарстан торба үткәргесте төҙөүҙә инициаторҙар булып сығыш яһаны. Рөстәм Хәмитов һүҙҙәре буйынса, был мәсьәлә буйынса алға китеш бар. Рәсәйҙең Энергетика министрлығы был төҙөлөштө хупланы, тик бында дәүләт ресурстары ҡатнашмаясаҡ. Бында Рәсәй Федерацияһы бюджеты күҙ уңында тотола. Торба үткәргес инвесторҙар средстволары, шул иҫәптән федерация субъекттарының ҡайһы бер средстволары иҫәбенә төҙөләсәк.
Башҡортостан Президенты проектты тормошҡа ашырыу буйынса яҡынса эш пландары хаҡында хәбәр итте. Ике республика хөкүмәттәре, Ханты-Манси автономиялы округы, Ямал-Ненец автономиялы округы етәкселеге ҡатнашлығында Башҡортостанда йәки Татарстанда проект офисы булдырыласаҡ.
— Әле беҙ был проектты формалаштыра ғына башлайбыҙ, — тип һыҙыҡ өҫтөнә алды Рөстәм Хәмитов. – Көнбайыш Себерҙән өҫтәмә сеймал алһаҡ, Башҡортостан һәм Татарстан республикаларында, әлбиттә, нефть химияһы ныҡ ҡына үҫешәсәк.
— Был проект өсөн, әлбиттә, көрәшәсәкбеҙ, — тине Башҡортостан Президенты. – Төрлө фекерҙәр бар, әммә бөгөнгө көндә беҙгә сеймал кәрәклеген яҡшы аңлайбыҙ. Был проект тиҙ тормошҡа ашырылмаясаҡ. Бының өсөн бер-ике генә түгел, бәлки, биш-алты йыл да кәрәк булыр, әммә башларға кәрәк.


text:
Ҡариҙел районында яңы мәсет асылды
Ҡариҙел районы үҙәгендә яңы мәсет асылды. Тантаналы сарала Рәсәй мосолмандарының Үҙәк диниә назараты рәйесе, юғары мөфтөй Тәлғәт Тажетдин ҡатнашты. Шулай уҡ мәсет асыу тантанаһында башҡа райондарҙан да дин әһелдәре, ҡыҙыҡһынған мосолмандар булды, тип хәбәр иттеләр район хакимиәтенең мәғлүмәт-аналитика бүлегенән.
Сара Ҡөрьән уҡыуҙан башланды. Артабан барлыҡ ҡатнашыусыларҙы мәсеттең имам-хатибы Әлфир Әхмәтов сәлмләне.
Ауыл халҡы өсөн был оло ваҡиға булып тора. Мәсет төҙөлгән биҫтәлә өс меңдән ашыу кеше йәшәй, улар араһында дин тотоусы мосолмандар әҙ түгел. Ғибәҙәт йорто Зәйнуллиндар ғаиләһе средстволарына ғаилә башлығы Әхмәт Зәйнуллин иҫтәлегенә 1997 йылда уҡ төҙөлә башлаған. Уның улы Әнүәр Зәйнуллин күптән инде тыуған яғында мәсет төҙөргә хыялланған.
Бында ислам дине нигеҙҙәре буйынса дәрестәр үткәреләсәк, төрлө саралар ойоштороласаҡ. Яңы бина 100 кешене һыйҙыра ала.


text:
«Рәсәй вертолеттары» холдингы КүмАПП-һын һауыҡтырыуҙың сираттағы этабы программаһын әҙерләй башланы Фото: Олег Яровиков
«Рәсәй вертолеттары» холдингы КүмАПП-һын һауыҡтырыуҙың сираттағы этабы программаһын әҙерләй башланы
«Рәсәй вертолеттары» холдингы КүмАПП-һын һауыҡтырыуҙың сираттағы этабы программаһын әҙерләй башланы Фото: Олег Яровиков
ӨФӨ, 2015 йыл, 17 март. /«Башинформ» мәғлүмәт агентлығы, Розалиә Вәлиева/.
«Рәсәй вертолеттары» холдингы «Күмертау авиация етештереү предприятиеһы» (КүмАПП) асыҡ акционерҙар йәмғиәтен финанс һауыҡтырыу программаһын әҙерләй башланы. «Башинформ» агентлығына хәбәр итеүҙәренсә, ошо көндәрҙә предприятиеға финанс-иҡтисади һәм производство блоктары белгестәре, персонал менән идара итеү һәм һатып алыуҙарҙы ойоштороу буйынса дирекция составында холдингтың эшсе төркөмө килде. Уның бурысы — хеҙмәткәрҙәр менән бергә агрегат производствоһын үҫтереү, хеҙмәт етештереүсәнлеген арттырыу, складтағы запастарҙы кәметеү буйынса саралар программаһын төҙөү.
КүмАПП-ның проблемалары республика, ҡала властары вәкилдәре һәм профсоюз менән берлектә хәл ителәсәк. Атап әйткәндә, республика кимәлендә предприятие эшмәкәрлегенең иң мөһим йүнәлештәрен финанслау буйынса төбәк властары менән үҙ-ара килешеп эш итеү механизмдары өйрәнеләсәк, — тип аңлатма бирҙе агентлыҡ әңгәмәсеһе.
Идара итеүсе ойошманың һәм заводтың берлектәге комиссияһы предприятиены ремонт эштәре килешеүҙәре менән тәьмин итеү мөмкинлеген өйрәнәсәк. Бының өсөн «Рәсәй вертолеттары» һәм КүмАПП белгестәре вертолет техникаһын ремонтлау һәм яңыртыу өсөн заводтың етештереү һәм технологик мөмкинлектәрен баһалаясаҡ.
Бынан тыш, хәҙерге көндә КүмАПП-һы һатып алыуҙарының өҫтөнлөклө категорияларын оптималләштереү программаһы ғәмәлгә ашырыла. Был иһә аҡсаны экономияларға һәм ҡайһы бер дәүләттәрҙең Рәсәйгә ҡаршы санкциялары тәьҫирен кәметергә мөмкинлек бирәсәк, тип билдәләне агентлыҡ әңгәмәсеһе.
Бынан алдараҡ «Рәсәй вертолеттары» холдингы КүмАПП-ғы хәлде тотороҡландырыу буйынса күрелгән саралар тураһында хәбәр иткәйне. Башҡарылған эш һөҙөмтәһендә 2015 йылда завод заказдар менән тулыһынса тәьмин ителгән. Предприятиела эш хаҡы буйынса бурыстар юҡ, әгәр ҙә КүмАПП бөтә килешеү йөкләмәләрен үтәһә, уның табышы икеләтә артасаҡ һәм 10 миллиард һум самаһы тәшкил итәсәк. Бөгөнгө көндә заводтың төп бурысы — быйылғы планды үтәү, шулай уҡ 2014 йылғы йөкләмәләр буйынса эште тамамлау.


text:
Япон йылме
Япо́н йы́лме — (японла 日本語, нихонго) — япон калыкын йылмыже. Японийыште конституций да тӧртык-влак почеш кугыжаныш йылме уке, но тӱҥ шотышто Японийыште японла кутырат. 140 миллион еҥ япон йылмым пала. Шкешотан тиштерже уло, идеографий да слоговый фонографий негызеш ышталтын.
Лӱм[тӧрлаташ | вики-текстым тӧрлаташ]
Япон йылмым тӱняште кок тӱрлын лӱмдат. Ты йылмым йот элыште тунемаш тӱҥалше-влаклан япон йылмым нихонго (日本語) манын лӱмдат. «Япон йылме» семын кусаралтеш. Но шке калыкше шке коклаште шке йылмыштым кокуго (國語 или 国語) манын лӱмдат. «Шочмо йылме» семын кусаралтеш.


text:
Республиканың 25 меңдән ашыу сығарылыш уҡыусыһы бөгөн математика буйынса БДИ тапшыра
Имтихандар календарында кесе йома, 5 июнь, мотлаҡ фән – математика буйынса Берҙәм дәүләт имтиханы. Башҡортостанда уны 23 200-ҙән ашыу кеше тапшыра. Республиканың белем биреү учреждениеларында 118 имтихан тапшырыу пункты эшләй. Математика буйынса БДИ 3 сәғәт 55 минут барасаҡ.
БР Мәғариф министрлығының дөйөм белем биреү һәм дәүләт йомғаҡлау аттестацияһы бүлеге баш белгес-эксперты Жанна Минекәева хәбәр итеүенсә, БДИ тапшырыу пункттарында 469 йәмәғәт күҙәтеүсе эшләй.
— Әлегә тәртип боҙоуҙар теркәлмәне, — тип аңлатты Мәғариф министрлығы хеҙмәткәре.
Мәктәп аттестатын алыу өсөн сығарылыш уҡыусыларына Берҙәм дәүләт имтиханын тапшырғанда минималь балл йыйырға кәрәк, математика буйынса ул 24-кә тиң. Әгәр минималь балл йыймаған хәлдә имтиханды ошо уҡ йылда резерв көндә ҡабаттан тапшырырға була. Әгәр икенсе тапҡыр ҙа 24 балл йыя алмаған хәлдә, БДИ-ны киләһе йыл ғына тапшырырға мөмкин. Аттестат урынына уҡыусы мәктәптә белем алғаны тураһында белешмә аласаҡ.
Рус теле буйынса беренсе мотлаҡ имтиханды 29 майҙа тапшырҙылар. Ул саҡта республикала һигеҙ уҡыусы мобиль телефон һәм «шпаргалка» менән ҡулланғаны өсөн имтихандан сығарылды.
Рәсәйҙә БДИ-ның төп тулҡыны 26 майҙа старт алды һәм 19 июнгә тиклем (резерв көндәрҙе иҫәпкә алыу менән) дауам итәсәк.


text:
Башҡорт һылыуҡайҙарының «Йәшлек гүзәле-2014» конкурсы старт алды
Башҡорт телендә «Йәшлек» республика йәштәре гәзите уҡыусылары араһында даимиә рәүештә төрлө ижади конкурстар уҙғара. Уларҙың иң популярлыҡ яулағандарының береһе – «Йәшлек гүзәле» конкурсы. Унда ҡыҙҙарҙың фотолары менән уларҙың тормош юлы, киләсәк хыялдары тураһында мәғлүмәт баҫыла. Был матур проект гәзит уҡыусылары араһында ҙур ҡыҙыҡһыныу уятты.
Конкурста ҡатнашыусылар ҡыҫҡаса резюме һәм фотоларын ye02@yandex.ru адресы буйынса, «Бәйләнештә»ге гәзиттең аккаунтына ебәрә ала. Социаль селтәрҙә шулай уҡ «Йәшлек гүзәле-2014» төркөмө бар, унда фотолар ҡуйыла, һорау алыуҙар үткәрелә, фекерҙәр иҫәпкә алына. Яҙылыусылар һылыуҡайҙарҙы төрлө номинациялар буйынса һайлай, еңеүселәр гәзит биттәрендә баҫыла. Төркөмдә йыл миҙгелдәре буйынса «Ҡарһылыу», «Яҙһылылыу», «Йәйһылыу» һәм «Көҙһылыуы» еңеүселәре билдәләнә. Декабрҙә «Йәшлек гүзәле-2014» берләшмәһе ҡатнашыусылары һәм редакция коллективы иң матур ҡыҙҙарҙы һайлаясаҡ, улар үҙҙәре менән гәзитте һәм киләһе йыл календарын биҙәйәсәк, тип хәбәр иттеләр «Йәшлек» гәзите редакцияһынан.


text:
Фото:
Латвия татарҙары һәм башҡорттары мосолман зыяраттарында өмә үткәрҙе
Фото:
Латвия башҡорттары һәм татарҙары Риганың «Микеля» һәм «Яунциемса» мосолман зыяраттарын таҙартыу буйынса өмә үткәрҙе. «Башинформ» агентлығына хәрәкәттә ҡатнашыусыларҙың береһе Рәмил Ҡәдиров һөйләүенсә, бындай акциялар «Шишмә» латвия татар-башҡорт мәҙәни йәмғиәте инициативаһы буйынса даими рәүештә йылына ике тапҡыр уҙғарыла.
«Микеля» зыяратына 100 йылдап. 1988 йылдан алып «Шишмә» латвия татар-башҡорт мәҙәни йәмғиәте менән «Микеля» зыяратының мосолмандар секторын хеҙмәтләндереүгә килешеү төҙөлгән. Был килешеү буйынса йәмғиәт шәриғәткә ярашлы ерләү тәртибен үтәү, зыяратты тәртиптә тотоу буйынса үҙенә йөкләмәләр ала, шуның өсөн дә йылына ике тапҡыр, яҙын һәм көҙөн, өмәләр уҙғара.
Бынан тыш, 1989 йылда ҡала думаһы Яунциемса районында – Риганың ситендә мосолмандарға яңы асылған зыяратта участок бүлә. Мосолмандар зыяратын 1992 йылда ул саҡтағы йәмғиәт рәйесе Илдус Сабитов аса. Ул эшләгән дәүерҙә 1991 йылда беренсе тапҡыр Ҡорбан байрамы уҙғарыла һәм Латвияла исламдың аяҡҡа баҫыуы башлана.


text:
Фото:
Мәсетле районында реконструкциянан һуң тарихи-крайҙы өйрәнеү музейы асылды
Фото:
Бөйөк Еңеүҙең 65 йыллығын, шулай уҡ Мәсетле районының 80 йыллығын байрам итеү сиктәрендә район үҙәге – Оло Ыҡтамаҡ ауылында реконструкциянан һуң район тарихи-крайҙы өйрәнеү музейын асыу тантанаһы үтте, ул балалар сәнғәт мәктәбе бинаһында урынлашҡан. Тантанала район хакимиәте вәкилдәре, мәктәп музейҙары етәкселәре, китапханалар хеҙмәткәрҙәре ҡатнашты.
Мәсетле районында тарихи-крайҙы өйрәнеү музейы 1967 йылда уҡ асылғайны. Бөгөн муниципаль район хакимиәтенең, шулай уҡ предприятиелар һәм ойошмаларҙың финанс ярҙамы арҡаһында ул ҡайтанан яңыртылды. Район етәкселеге бөтә мәсетлеләргә материалдар йыйыуҙа ярҙам итеүҙәрен һорап мөрәжәғәт итте. Экспонаттар ярайһы уҡ байтаҡ йыйылған, район тарихына ҡағылышлы, мәсетлеләрҙең эштәре һәм ҡаҙаныштары хаҡында һөйләүсе документтар, фотографиялар, китаптар, хаттар һәм иҫтәлектәрҙе барыһы ла бергәләп йыйған. Экспозицияла Бөйөк Ватан һуғышы ветерандары тураһында материалдар айырым бер урын биләй.
Район хакимиәте башлығы урынбаҫары Әмирйән Сәлимов, әле эшләйһе эштәр байтаҡ, тағы ла күберәк материалдар йыйып, киләһе быуындар өсөн һаҡларға кәрәк, тип билдәләне. Ул музей директоры Марат Ғафаровҡа, Мәсетле районы музейы экспозицияларын булдырыуҙа ғәмәли һәм методик ярҙам күрһәткән кешеләрҙең барыһына ла рәхмәт белдерҙе.
Мәктәп музейҙары етәкселәре район музейына байтаҡ яңы экспонаттар тапшырҙы. Музей буйлап беренсе экскурсияны уның директоры Марат Ғафаров үткәрҙе.


text:
Өфөлә «Газ. Нефть. Технологиялар-2013» халыҡ-ара күргәҙмәһе асылдыФото: Альберт Заһиров
Өфөлә «Газ. Нефть. Технологиялар-2013» халыҡ-ара күргәҙмәһе асылды
Өфөлә «Газ. Нефть. Технологиялар-2013» халыҡ-ара күргәҙмәһе асылдыФото: Альберт Заһиров
21 майҙа «Өфө-Арена» спорт комплексында XXI «Газ. Нефть. Технологиялар-2013» халыҡ-ара күргәҙмәһе асылды. Унда Австирия, Германия, Америка Ҡушма Штаттары, Чехия, Бельгия һәм Рәсәйҙең ҙур ҡалаларында етештерелгән заманса нефть һәм газ ҡорамалдары, төрлө материалдар, махсус кейемдәр һәм башҡа продукция тәҡдим ителә.
— Ғәҙәттә, күргәҙмәлә етештереүселәр менән заказсылар араһында оҙайлы сроклы контракттар төҙөлә, ике яҡ өсөн дә файҙалы хеҙмәттәшлек булдырыла, — тип билдәләне Өфө хакимиәте башлығы Ирек Ялалов. – Алдағы бер-ике йылда сарала ҡатнашыусылар өсөн Өфөлә уңайлыраҡ шарттар булдырыласаҡ – әлеге ваҡытта биш ҡунаҡхана төҙөлә. Шуға күрә тауар етештереүселәрҙе бында эшләргә, үҙҙәренең вәкиллектәрен асырға саҡырабыҙ.
Күргәҙмәлә ҡатнашыусыларҙы Рәсәй Нефть һәм газ сәнәғәтселәре союзы президенты Геннадий Шмаль сәләмләне. Ул Өфөлә үткән күргәҙмәнең нефтселәр берләшмәһендә мөһим роль уйнауын һәм төбәктәрҙә үткәрелгән башҡа күргәҙмәләр араһында айырыуса урын алып тороуын билдәләне.
Форумда даими ҡатнашыусылар фекеренсә, Өфөлә компанияларҙың яңы продукттарын, хеҙмәттәрен һәм эшләнмәләрен киң йәмәғәтселеккә тәҡдим итеү, яғыулыҡ-энергетика комплексын үҫтереү мәсьәләләрен тикшереү, уларҙы хәл итеү юлдарын эҙләү өсөн уңайлы шарттар булдырылған. Тәүгә 2013 йылда күргәҙмә III «Ҙур химия» халыҡ-ара форумы менән бергә ойошторола. Нефть химияһы тармағындағы ике махсуслаштырылған сара заманса технологияларҙы һәм инновацион идеяларҙы яңы форматта тәҡдим итеү өсөн бер форумға берләштерелде.
«Газ. Нефть. Технологиялар-2013» халыҡ-ара күргәҙмәһе 24 майға тиклем эшләйәсәк.


text:
14 февраль
14 февраль — григориан стиле буйынса йылдың 45-се көнө. Йыл аҙағына тиклем 320 көн ҡала (кәбисә йылында 321).
Йөкмәткеһе
Байрамдар[үҙгәртергә | вики-тексты үҙгәртергә]
- — Бөтә донъя ғашиҡтар көнө.
- Болгария — виноград үҫтереүселәр көнө — Трифон Зарезан.
- Польша — Эпилепсия менән ауырыусылар көнө.
- Изге Кирилл һәм Мефодийҙы хәтерләү көнө.
Тарихи ваҡиғалар[үҙгәртергә | вики-тексты үҙгәртергә]
- 1961 — 103-сы химик элементы лоуренсий асыла.
- 2003 — клонлаштырылған һарыҡ Долли 6,5 йәшендә үлә.
- 2004 — Мәскәүҙә «Трансвааль» паркының ҡыйығы емерелә.
Был көндө тыуғандар[үҙгәртергә | вики-тексты үҙгәртергә]
- 1894 — Кәлимуллин Төхфәтулла Кәлимулла улы (Төхфәт Йәнәби), башҡорт совет шағиры, яҙыусыһы, йәмәғәт эшмәкәре.
- 1909 — Таһир Кусимов, Советтар Союзы Геройы, башҡорт халҡының ҡаһарман улы.
- 1910 — Ҡадир Даян, БАССР-ҙың атҡаҙанған сәнғәт эшмәкәре, шағир.
- 1931 — Наил Ғәли улы Байбулатов, ғалим-этнограф, тарих фәндәре кандидаты.
Был көндө үлгәндәр[үҙгәртергә | вики-тексты үҙгәртергә]
- 1779 — Джеймс Кук, инглиз диңгеҙ-сәйәхәтсеһе, донъя тирәләй экспедиция етәксеһе.


text:
Башҡортостанда Ҡырым халҡына гуманитар йөк аҙна һуңына тиклем әҙер буласаҡ
Башҡортостан Президенты Рөстәм Хәмитов ҡушыуы буйынса был аҙнала Өфөлә Ҡырым ярымутрауында Рәсәйҙең яңы төбәктәре халҡына гуманитар ярҙам менән автомобилдәр ҡарауаны формалашып бөтәсәк, тип хәбәр иттеләр төбәк башлығының матбуғат хеҙмәтенән.
Гуманитар йөк составында, атап әйткәндә, ярмалар, макарон изделиелары, көнбағыш майы, шәкәр, ҡуйыртылған һөт, ит консервалары, он, дарыуҙар һәм медицина тәғәйенләнеше тауарҙары. Аҙыҡ-түлек һәм медицина тауарҙары Башҡортостан Хөкүмәтенең резерв фонды иҫәбенә алынған.
Автомобилдәр ҡарауаны составына өс ҙур йөк фураһы һәм оҙатыусы машиналар инәсәк, тип күҙаллана. Гуманитар йөктө әҙерләү һәм илтеүгә яуаплы итеп Рөстәм Хәмитов, сығышы менән Севастополдән, БР Дәүләт заказдарын урынлаштырыу буйынса дәүләт комитеты рәйесе Сергей Новиковты тәғәйенләне.


text:
Өфөлә Асия һәм Илфак Смаковтарҙың ижады хаҡында «Беҙҙең заман моңдары» исемле китап-альбом донъя күрҙе
ӨФӨ, 2016 йыл, 1 февраль. /«Башинформ» мәғлүмәт агентлығы, Ләйлә Аралбаева/.
Зәйнәб Биишева исемендәге Башҡортостан «Китап» нәшриәтендә «Беҙҙең заман моңдары» исемле китап-альбом донъя күрҙе. Нәшриәттең матбуғат хеҙмәте хәбәр итеүенсә, уникаль баҫма популяр эстрада артистары Асия һәм Илфак Смаковтарҙың тормошона һәм ижадына бағышланған.
Илфак Смаков — Рәсәйҙең атҡаҙанған, Башҡортостандың халыҡ артисы, Өфө дәүләт сәнғәт институты профессоры Миләүшә Мортазинаның уҡыусыһы. Ул утыҙ йыл самаһы Башҡорт дәүләт филармонияһы солисы булып эшләй, әүҙем концерт эшмәкәрлеге алып бара. Матур тауышы һәм башҡорт композиторҙарының әҫәрҙәрен, халыҡ йырҙарын башҡарыуы менән меңдәрсә тыңлаусыны әсир итә. Илфак Смаков башҡарыуындағы йырҙар республика вокал сәнғәтенең алтын фондына ингән. Артистың ғүмере 1993 йылда, ижады сәскә атҡан мәлдә, өҙөлә. Илфак Смаков оҙаҡ йылдар ҡатыны, хәҙер Башҡортостандың халыҡ артисткаһы Асия Смакова менән бергә эшләй. Тормош иптәше уның иҫтәлеген мәңгеләштереүгә ҙур өлөш индерҙе.


text:
Башҡортостан статистиктары онға бер аҙ хаҡ артыуын билдәләй
Башҡортостанстат минималь аҙыҡ-түлек тупланмаһына ингән аҙыҡ-түлек продукттары хаҡын тикшергән. Алынған мәғлүмәттәргә ярашлы, бер ай эсендә бойҙай онона хаҡтар килограмына 1 һум 25 тингә күтәрелгән. Мәҫәлән, июндә республика буйынса уртаса бер килограмм ондоң хаҡы 14,69 һум булған, ә июль йомғаҡтары буйынса ул 15,94 һумға еткән. Башҡортостан ҡалалары буйынса иң ҡиммәт он Стәрлетамаҡта. Бөгөнгө көндә ул 17,64 һум тәшкил итә. Ондоң ҡыйбатланыуы арыш-бойҙай ононан бешерелгән икмәк һәм икмәк-ҡалас изделиелары хаҡында сағылмаған. Улар 23 һәм 22,85 һум тәшкил итә. Бында хаҡ буханкаға түгел, ә килограмға ҡарата бирелгән.
Уҙған ай эсендә республика буйынса уртаса 26,6 һумдан 27,32 һумға тиклем макарон изделиеларына ла бер аҙ хаҡ артҡан. Шәкәргә лә хаҡ артыуы күҙәтелә. Әгәр июндә килограмды 28,44 һумға һатып алырға мөмкин булһа, июлдә ул 31,41 һум тора.
Ит һәм көнбағыш майына хаҡтар элекке кимәлдә ҡалған.
Йәшелсәләр ярайһы ныҡ арзанайған. Был баҡсасыларыбыҙ үҙҙәренең витаминлы уңышын ала башлауы менән бәйле. Мәҫәлән, бер айҙа бер килограмм ҡыярға хаҡ 31,04 һумдан 19,96-ға төштө. Ауыл халҡының йомортҡа һәм һөт кеүек продукттары ла осһоҙланды. Ә бына картуф 4 һумға тиерлек ҡыйбатланып, хәҙер килоһына 18,85 һум тора.


text:
Байғош
Байғош байҡош, байғош, ябалаҡ, бәүелсәк япалаҡ (домовой сыч) (Athene noctua)
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Сыйырсыҡтан ҙурыраҡ. Ҡолаҡһыҙ йомро башлы бәләкәй ябалаҡ. Кеше яҡын килһә, кәүҙәһен турайтып, бәүелә башлай, һырты аҡ таплы ҡара-көрән. Кәүҙәһенең аҫ яғы буй-буй көрән һыҙыҡтар менән сыбарланған аҡ төҫтә, һупайҙынан бәләкәйерәк булыуы, ҡарараҡ төҫө менән айырыла.
Тауышы[үҙгәртергә | вики-тексты үҙгәртергә]
Нескә генә һыҙғыра: «тйү-тйүү» йәки киҫкен генә тауыш бирә: «ҡыуыйт».
Йәшәү рәүеше[үҙгәртергә | вики-тексты үҙгәртергә]
Ташлы, йырғанаҡлы урындарҙа, төрлө иҫке ташландыҡ ҡоролмаларҙа йәшәй. Сысҡандар, бөжәктәр менән туҡлана. Ултыраҡ ҡош. Киң генә таралған. Өңдәрҙә, таш ярыҡтарында, сарҙаҡтарҙа оялай. 4—5 бөртөк аҡ йомортҡаһы була. Ҡротҡостарҙы ҡырып, файҙа килтерә.
"Урал батыр"ҡобайырынан өҙөк[үҙгәртергә | вики-тексты үҙгәртергә]
Урал тынламаҡ булған,
Һуңғы ҡат һынамаҡ булған
«Намыҫ тапар ир булһа,
Өмөтө булмаҫ көнөнән;
Ил быуынын һанаған
Көнөн айырмаҫ төнөнән:
Йыртҡыс булған йәндәргә
Ҡара төнө көн булыр,
Күҙе ҡалғыр байғошто
Төндә аулап, шат булыр.
Башҡорт халыҡ ижадында һәм әҙәбиәттә байғош тураһында мәҡәлдә, әйтемдәр[үҙгәртергә | вики-тексты үҙгәртергә]
- Тырыш тәкә һуйыр, байғош йүкә һуйыр.
- Байғош оң ояһын хоҙай ҡора.
- Мин байғоштоң, әйтһәм дә, баһаһы юҡ, һүҙемдең ҡәҙере китеп өнөм осҡан. М. Аҡмулла
== Архитектурала һәм әҙәбиәттә байғош образы ==
Беҙҙең э.т. V быуаттан бирле Элладаның (Греция) баш ҡалаһы Аҫинаның башняһы символы[1].
Санскрит һүҙлегендәге атамаһы башҡортса "өкө" атамаһына яҡын килә: [2]
Байғош өкө - Ябалаҡтың бер төрө (Р.:домовой сыч).Өкө ябалағы-(Р.:сова)-ябалаҡтар ғаиләһенә ҡараған, буй-буй ҡара таптары булғанерән һоро төҫтәге, өкөнән саҡ ҡына бәләкәйерәк ҡолаҡлы йыртҡыс ҡош; ябалаҡ. 2.Күсм. Ҡыҙғаныс, меҫкен хәлдәге кеше. Мәҡәл.
hari-locana-1. Желтоглазый 2. Сова
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. Өфө,1986 йыл. ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9
- «Лесная энциклопедия» том второй. Гл. ред. Воробьев Г. И.; Ред. кол.: Анучин Н. А., Атрохин В. Г., Виноградов В. Н. и др. Издательство «Советская энциклопедия» 1986 г.
- Пукинский Ю. Б. Жизнь сов. Л. Издательство Ленинградского университета. 1977 г.
Һылтанмалар[үҙгәртергә | вики-тексты үҙгәртергә]
- База данных «Позвоночные животные России»: мохноногий сыч
- Ленинградский зоопарк
- Красная книга Бурятии


text:
«Рөстәм Хәмитовты ҡосаҡлағым килә» — республика Башлығы менән «тура линия»ға килгән мөрәжәғәттәрҙән
ӨФӨ, 2016 йыл, 31 март. /«Башинформ» мәғлүмәт агентлығы, Сергей Захаров/.
7 апрелдә үтәсәк Башҡортостан Башлығы менән «тура линия»ға мөрәжәғәттәр ҡабул итеү дауам итә.
Рөстәм Хәмитов «Рәсәй 24-Башҡортостан», Башҡортостан юлдаш телевидениеһы, «Бөтә Өфө» телекомпанияһы эфирында халыҡтың һорауҙарына яуап бирәсәк.
Көн һайын 8-800-700-88-25 телефонына 700-гә яҡын шылтыратыуҙар була.
Ҡала телеканалы журналистары компанияның сайтына килгән мөрәжәғәттәр буйынса статистика алып бара. Һорауҙар төрлө, подъезды ремонтлауҙан алып баш ҡаланы төҙөкләндереү буйынса тәҡдимдәргә тиклем. Халыҡты Өфөләге проблемалар ғына борсомай. Мәҫәлән, 12 йәшлек инвалид малай «танышыу һәм ҡосаҡлау өсөн» Рөстәм Хәмитовты ҡунаҡҡа саҡыра. Баш ҡалалағы пенсионерҙарҙың береһе егеттәр әрме хеҙмәтенә әҙерләнә алһын өсөн махсус полигон асырға тәҡдим итә.
Юлдарҙағы хәлгә бәйле һорауҙар ҙа байтаҡ. Иҫерек водителдәр һәм нисек уларға ҡаршы көрәшергә? Ошондай хоҡуҡ боҙоусыларға язаны ҡәтғиләштерергә тигән тәҡдимдәр ҙә бар.
Республикала йәшәүсе һәр кем Башҡортостан Башлығына һорау бирә ала. «Бөтә Өфө» телекомпанияһы үҙенең сайтында, шулай уҡ берҙәм «ҡыҙыу линия» телефоны буйынса мөрәжәғәттәр ҡабул итә: (347) 294-01-07.


text:
Башҡортостанда Ҡурай байрамы үтә
ӨФӨ, 2016 йыл, 27 май. /«Башинформ» мәғлүмәт агентлығы, Ләйлә Аралбаева/.
3-4 июндә Октябрьский ҡалаһында республика Ҡурай байрамы уҙа. Сара барышында «Байға» ҡурайсылар бәйгеһе ойошторола. Был хаҡта ҡала хакимиәтенең мәғлүмәт-аналитика бүлегендә хәбәр иттеләр. Конкурста солистар һәм ҡурайсылар ансамбле ҡатнаша, уларҙың йәше сикләнмәй. Башҡарыусылар һәм ансамблдәр өсөн ижад лабораторияһына әүереләсәк семинарҙа йүнәлештең мөһим проблемаларын тикшереү ҡаралған.
4 июндә ҡала халҡын һәм ҡунаҡтарҙы Ҡурай байрамына саҡыралар. Тулыраҡ мәғлүмәтте (347) 676-28-30 телефоны буйынса алырға мөмкин.
Республика Ҡурай байрамы 2001 йылдан алып уҙғарыла. Маҡсаты — Башҡортостандың төньяҡ-көнбайыш төбәгендә ҡурайҙы пропагандалау һәм популярлаштырыу, башҡорт халыҡ уйын ҡоралдарында башҡарыу традицияларын һаҡлау һәм артабан үҫтереү, талантлы башҡарыусыларҙы асыҡлау, йәштәрҙе башҡорт инструменталь фольклорына йәлеп итеү, шулай уҡ профессиональ башҡарыусылар, коллективтар өсөн ҡурайҙың яңы мөмкинлектәрен асыу.


text:
Фото:
Эрнст Исаев Башҡортостан Хөкүмәте вице-премьеры итеп тәғәйенләнде
Фото:
Башҡортостан Президенты Рөстәм Хәмитов Эрнст Исаевты Башҡортостан Республикаһы Хөкүмәте Премьер-министры урынбаҫары – БР ауыл хужалығы министры итеп тәғәйенләү тураһында Указға ҡул ҡуйҙы.
Эрнст Фарит улы Исаев 1962 йылдың 1 майында Өфөлә тыуған. Өфө нефть институтын «инженер-механик» белгеслеге буйынса тамамлаған.
1984 – 1990 йылдарҙа — «Башнефть» производство берекмәһенең Быраулау эштәре идаралығында слесарь, мастер, өлкән механик.
1990 – 1991 йылдарҙа — Өфө авиация институтында төп инженер.
1991 – 1993 йылдарҙа — «Лигас» коммерция инновация үҙәгенең техник директоры.
1993 – 1995 йылдарҙа — «Вест Фуд» ябыҡ типтағы акционерҙар йәмғиәтенең генераль директоры.
1995 – 1999 йылдарҙа — «Нерал» фирмаһы» яуаплылығы сикләнгән йәмғиәтенең генераль директоры.
1999 йылдан — «Нерал» компаниялары төркөмө президенты.
2003 йылда Башҡортостан Республикаһы Дәүләт Йыйылышы – Ҡоролтай депутаты итеп һайлана.
2007 йылдан әлеге ваҡытҡа тиклем — РФ Федераль Йыйылышының Дәүләт Думаһы депутаты, Аграр мәсьәләләр буйынса комитет ағзаһы.
Башҡортостан Президентының икенсе Указы менән Азат Йыһаншин БР ауыл хужалығы министры вазифаһынан бушатылды. Республика Хөкүмәте ҡарары менән ул БР ауыл хужалығы министрының беренсе урынбаҫары итеп тәғәйенләнде.


text:
Өфөлә «Бәпембә» II республика балалар шиғриәте фестивале уҙа
ӨФӨ, 2016 йыл, 15 апрель. /«Башинформ» мәғлүмәт агентлығы, Ләйлә Аралбаева/.
Өфөлә «Бәпембә» II республика балалар шиғриәте фестивале уҙа. Сараны үҙенең 25 йыллығы уңайынан «Аҡбуҙат» журналы ойошторған. Фестивалдә Фәүзиә Рәхимғолова исемендәге призға шиғыр конкурсына йомғаҡ яһала.
«Бәпембә» балалар шиғриәте фестивалендә республиканың төрлө райондарынан 40-тан ашыу бала ҡатнаша. Уларҙың барыһы ла —төрлө номинацияларҙа һәм йәш категорияларында еңеүселәр. Фестивалдең йомғаҡлау кисәһендә башҡорт телендәге балалар матбуғатының мөһим мәсьәләләре тикшереләсәк: тиражды, интернет заманында баҫма продукцияны һаҡлау.
«Аҡбуҙат» республика балалар журналы биттәрендә Фәүзиә Рәхимғолова исемендәге призға шиғыр конкурсы дүрт йыл дауамында бара. «Бәпембә» — «Ағиҙел» журналы эсендә сыҡҡан баҫманың тәүге исеме. 25 йыл элек үҙаллы журнал «Аҡбуҙат» тип атала башлай һәм уның тәүге мөхәррире итеп Башҡортостандың халыҡ шағиры Факиһа Туғыҙбаева тәғәйенләнә. Шул ваҡыттан бирле баҫма меңдәрсә балаларҙың һәм уларҙың ата-әсәләренең ышанысын яулаған. Уҡытыусылар һәм тәрбиәселәр өсөн күргәҙмә әсбап булып тора.
Йыл һайын «Аҡбуҙат» журналы коллективы Рәсәйҙең Матбуғат һәм киң мәғлүмәт федераль агентлығы тәҡдим иткән темаларға социаль әһәмиәтле проекттар әҙерләй. 10 йыл инде журналға «Матбуғаттың алтын фонды» билдәһе тапшырыла. «Бәләкәй принц» бөтә Рәсәй конкурсында еңеүсе булған, Бөтә Рәсәй балалар матбуғаты фестивалендә ҡатнашҡан.


text:
Башҡортостанға Латвияның рәсми делегацияһы килә
26 мартта Башҡортостанға Латвияның Рәсәй Федерацияһындағы Ғәҙәттән тыш һәм Тулы хоҡуҡлы Илсеһе Эдгарс Скуя етәкселегендәге Латвияның рәсми делегацияһы килә. Делегация составында — Балтика буйы республикаларының эшлекле даирәләре вәкилдәре.
БР Сауҙа-сәнәғәт палатаһында эш форумы һәм Латвия бизнесмендары менән В2В форматында осрашыу үтәсәк. Форумды БР Сауҙа-сәнәғәт палатаһы президенты Юрий Пустовгаров асырға тейеш.
Визиттың маҡсаты — кредитлау өлкәһендә берлектәге бизнесты үҫтереү өсөн партнерҙар эҙләү, Евросоюз, күсемһеҙ милек, йөк ташыу, порт хеҙмәттәре, туризм баҙарына сығыуға булышлыҡ итеү.
БР Сауҙа-сәнәғәт палатаһының матбуғат хеҙмәтендә хәбәр итеүҙәренсә, бизнес-форум К. Маркс, 3 адресы буйынса БР Сәнәғәт һәм инновацион сәйәсәт министрлығының конференц-залында үтәсәк.


text:
Башҡортостан делегацияһы Дөйөм Рәсәй халыҡ фронтының икенсе «Эшмәкәрлек форумында» ҡатнаша
ӨФӨ, 2014 йыл, 17 ноябрь. /«Башинформ» мәғлүмәт агентлығы, Екатерина Соколова/.
Башҡортостан делегацияһы дүшәмбе, 17 ноябрҙә, Мәскәүҙә асылған Дөйөм Рәсәй халыҡ фронтының икенсе «Эшмәкәрлек форумында» ҡатнаша. Төбәк штабы рәйестәре Эльвира Айытҡолова, Максим Михайлов һәм Азат Фазлыев, төбәк башҡарма комитеты етәксеһе Виталий Брыкин, Рәсәй Президентының ышаныслы вәкилдәре Рәшиҙә Солтанова һәм Надежда Крылова республика исеменән эш алып барасаҡтар.
Форум эшенең беренсе көнөндә биш һүҙ көрәштереү майҙансығы: «Көндәлек тормош сифаты», «Социаль ғәҙеллек», «Йәмғиәт һәм власть: тура диалог», «Импортты алмаштырыу һәм технологик модернизациялау», «Аграр сектор: ипле санкциялар һәм үҫеш мөмкинлектәре» асылды. Икенсе «Эшмәкәрлек форумының» төп темалары – Рәсәй Президенты Владимир Путиндың «майҙағы указдарын» ғәмәлгә ашырыу һәм санкциялар шарттарында Рәсәй иҡтисадының үҫеше.
Форум эшендә меңдән ашыу кеше ҡатнаша, улар араһында Дөйөм Рәсәй халыҡ фронты рәйестәре һәм башҡарма комитеттары етәкселәре, РФ Президентының ышаныслы вәкилдәре, эксперт һәм бизнес-берләшмә, Рәсәй Федерацияһы Хөкүмәте вәкилдәре, политологтар һәм киң мәғлүмәт саралары.


text:
Мортаза Рәхимов Әлшәй районында эш сәфәрендәФото: Раиф Бадыков
Мортаза Рәхимов Әлшәй районында эш сәфәрендә
Мортаза Рәхимов Әлшәй районында эш сәфәрендәФото: Раиф Бадыков
Башҡортостан Республикаһы Президенты Мортаза Рәхимов эш сәфәре менән Әлшәй районына юлланды. Президент Раевка ауылында 148-се Юл-машина станцияһының рельс-шпал рәшәткәһе сығарыу буйынса цехын асыуҙа ҡатнашасаҡ.
Башта ул Раевка ауылында Куйбышев тимер юлының Башҡортостан бүлексәһе хеҙмәткәрҙәре өсөн төҙөлгән торлаҡ йортто ҡараны. Ике ҡатлы кирбес йорт Киров урамында урынлашҡан. Дөйөм майҙаны – 301 квадрат метр, ә йорт эргәһендәге төҙөкләндерелгән ер участкаһын иҫәпкә алғанда 2775 квадрат метр майҙанды биләй. Әлеге ваҡытта йорттоң дүрт фатирының өсөһөнә кешеләр күсенгән дә инде.
Йорт эргәһендәге территорияны төҙөкләндереү дауам иттерелә. Генераль планда – Раевкала тағы ошондай дүрт йорт һалыу, уларҙың икәүһе ошо араларҙа уҡ төҙөлә башлаясаҡ.


text:
Баш ҡалала рәсми теркәлгән эшһеҙлек кимәле — 1,19 процент Фото: Олег Яровиков
Баш ҡалала рәсми теркәлгән эшһеҙлек кимәле — 1,19 процент
Баш ҡалала рәсми теркәлгән эшһеҙлек кимәле — 1,19 процент Фото: Олег Яровиков
ӨФӨ, 2016 йыл, 6 май. /«Башинформ» мәғлүмәт агентлығы, Галина Бахшиева/.
Баш ҡалала рәсми теркәлгән эшһеҙлек кимәле 1,19 процент тәшкил итә. Мәшғүллек хеҙмәтендә бөтәһе яҡынса 7,8 мең өфөлө иҫәптә тора.
Өфөләге Халыҡ мәшғүллеге үҙәгендә хәбәр итеүҙәренсә, әлеге мәлдә ҡаланың вакансиялар банкында 8,7 мең буш эш урыны иҫәпләнә.
Хеҙмәт баҙарындағы көсөргәнешлек коэффициенты — 0,89.


text:
2015 йылға республиканың көньяҡ-көнсығыш райондарында яңы таҙартыу ҡоролмалары булдырыласаҡ
«2011-2015 йылдарға Башҡортостандың көньяҡ-көнсығыш райондарын иҡтисади йәһәттән үҫтереү буйынса урта сроклы комплекслы программа»ны тормошҡа ашырыу сиктәрендә төбәктең Бөрйән районында биологик таҙартыу ҡоролмаларын төҙөү ҡарала.
Бынан тыш, Учалы һәм Әбйәлил райондарында ошондай уҡ таҙартыу ҡоролмаларын реконструкциялау, шулай уҡ тау сеймалын табыу өлкәһендәге предприятиеларҙың таҙартыу ҡоролмаларын төҙөү һәм реконструкциялау планлаштырыла, тип хәбәр иттеләр «Башинформ» агентлығына республиканың Тәбиғәттән файҙаланыу һәм экология министрлығының матбуғат хеҙмәтенән.
Республиканың көньяҡ-көнсығыш райондарында һыу ресурстары етерлек кимәлдә түгел, шулай уҡ һыу сифаты ла борсолорға мәжбүр итә. Ошоно күҙ уңында тотоп, төбәктә таҙартыу ҡоролмаларын төҙөргә һәм булғандарын реконструкцияларға ҡарар ҡабул ителде лә инде.


text:
«Китап» нәшриәте яҙыусы Камил Йыһаншин менән осрашыу ойоштора
25 ғинуарҙа Өфөлә, Зәйнәб Биишева исемендәге Башҡортостан «Китап» нәшриәте магазинында (Октябрь проспекты, 2) сәғәт 4-тән киске 6-ға тиклем билдәле яҙыусы, «Золото Алдана», «Скитники» кеүек рус телендә сыҡҡан романдарҙың авторы, Рәсәй Федерацияһының атҡаҙанған мәҙәниәт эшмәкәре, сәйәхәтсе Камил Йыһаншин менән осрашыу үткәрелә.
Осрашыуҙа 2011 йылда яҙыусы тап ошо әҫәре өсөн Вячеслав Шишков исемендәге абруйлы бөтә Рәсәй әҙәби премияһына лайыҡ булған «Золото Алдана» китабының презентацияһы үткәреләсәк, йәнә автор әҫәрҙәренең яҙылыу тарихы, слайдтар ярҙамында сәйәхәттәре тураһында һөйләйәсәк.
Теләге булғандарҙың барыһы ла осрашыуға саҡырыла. Сара дауамында яҙыусынан автографтар алырға мөмкин буласаҡ.


text:
Рәсәйҙең миллионлы ҡалаларынан йәш журналистар Өфө һәм Башҡортостан менән танышасаҡ
2015 йылда Шанхай хеҙмәттәшлек ойошмаһы ағзалары булған дәүләт башлыҡтары Советы ултырышын һәм БРИКС дәүләттәре һәм хөкүмәттәре башлыҡтарының осрашыуын үткәреүгә әҙерлек сиктәрендә 21-25 августа Өфөлә Халыҡ-ара йәш журналистар, фотохәбәрселәр һәм блогерҙар форумы үтәсәк. Унда Шанхай хеҙмәттәшлек ойошмаһы ағзалары булған дәүләттәр һәм Рәсәйҙең миллионлы ҡалалары вәкилдәре ҡатнашасаҡ.
Өфөгә илдең миллионлы ҡалаларында йәшәгән журналистар һәм блогерҙар араһында иғлан ителгән асыҡ конкурста еңеү яулаған ун кеше киләсәк. Бәйгене ойоштороусылар булып «2015 йылда Өфө ҡалаһында ШОС һәм БРИКС сараларын үткәреү өсөн шарттар булдырыу буйынса проекттарға ярҙам итеү офис-төркөмө» автономиялы коммерцияға ҡарамаған ойошмаһы, БР Йәштәр сәйәсәте һәм спорт министрлығы, Башҡортостан Демократик йәштәр иттифағы менән берлектә Өфө хакимиәте сығыш яһағайны.
Ҡала хакимиәтенән хәбәр итеүҙәренсә, форум ҡунаҡтары милли мәҙәниәт, йолалар, халыҡтар тарихы, шулай уҡ Өфөнөң һәм Башҡортостанда урынлашҡан башҡа райондарҙың сәнәғәт һәм инновацион мөмкинлектәре менән танышасаҡ.
Сарала ҡатнашыусыларҙы экскурсоводтар һәм тарихсылар оҙатып йөрөйәсәк.


text:
Республикала алты кеше база кимәлендә математика буйынса БДИ-ны тапшыра алманы
ӨФӨ, 2015 йыл, 3 апрель. /«Башинформ» мәғлүмәт агентлығы, Эльмира Сабирова/.
23 мартта Башҡортостанда 30 кеше база кимәлендә математика буйынса БДИ бирҙе, шуларҙың алтауһы «икеле» билдәһе алды, тип хәбәр итте Башҡортостан Мәғариф министрлығының дәүләт йомғаҡлау аттестацияһы һәм белем сифатын баһалау бүлеге етәксеһе Жанна Миникеева. 15 уҡыусы — «өслө», һигеҙе — «дүртле» һәм бары бер кеше генә «бишле» билдәһенә яҙған.
База кимәлендә математика буйынса БДИ биш баллы шкала буйынса баһалана. Урта белем тураһында аттестат алыу өсөн сығарылыш уҡыусыһына өс балл йыйырға кәрәк ине. Кемдәрҙең һөҙөмтәләре ҡәнәғәтләнерлек түгел, улар имтиханды ҡабаттан тапшыра ала.
Ошо көндәрҙә 26 мартта үткәрелгән база кимәлендә математика буйынса БДИ һөҙөмтәләре билдәле буласаҡ.
Берҙәм дәүләт имтиханын алдан тапшырыу дауам итә. Шәмбе, 4 апрелдә, ҡатнашыусылар йәмғиәтте өйрәнеү һәм химия фәндәренән һынау тота.
Башҡортостандың Мәғариф министрлығы бойороғо менән имтихандар үткәреүҙең өс пункты билдәләнгән: Өфөлә — 58-се лицей, Октябрьскийҙа — 22-се урта дөйөм белем биреү мәктәбе һәм Стәрлетамаҡта — 1-се лицей.


text:
Йәш эшҡыуарҙар мәктәбе
Өфө дәүләт иҡтисад һәм сервис академияһында БР Йәштәр сәйәсәте һәм спорт министрлығы инициативаһы менән 8 декабрҙә йәштәр эшуыуарлығының сираттағы мәктәбе үҙ эшен башлай.
Был курста 40-тан ашыу кеше — студенттар, яңы эш башлаусы эшҡыуарҙар һәм эшһеҙ йәштәр ҡатнаша.
Ике аҙналыҡ уҡытыу программаһы сиктәрендә бизнес-пландар төҙөүгә, шулай уҡ һөйләшеүҙәр алып барыу оҫталығына, бизнесты ойоштороу һәм документация алып барыуҙа тәртип булдырыуға төп баҫым яһаласаҡ. Артабан алынған күнекмәләрҙе йүнсел йәштәр практикала ҡуллана аласаҡ.
—Йәштәр эшҡыуарлығы мәктәбе эшмәкәрлеге йәш ғаиләләргә методик һәм ойоштороу ярҙамы күрһәтеүгә ҡайтып ҡала, — тине БР Йәштәр сәйәсәте һәм спорт министрлығының иҡтисади программалар һәм йәштәрҙе эш менән тәьмин итеү бүлеге консультанты Гөлназ Моратова.


text:
Фото:
Рөстәм Хәмитов Башҡортостан Хөкүмәтенең ултырышын үткәрҙе
Фото:
Бөгөн Башҡортостан Президенты Рөстәм Хәмитов республика Хөкүмәте ултырышын үткәрҙе.
Төбәк башлығы Хөкүмәттә булып үткән бер нисә кадрҙар үҙгәрешен әйтеп китте. Атап әйткәндә, Башҡортостан Хөкүмәте Аппараты етәксеһе вазифаһын башҡарыусы итеп Илшат Тажитдинов тәғәйенләнгән. Фәтих Ҡаҙаҡбаев Хөкүмәт Аппараты етәксеһе вазифаһынан үҙ теләге буйынса бушатылған. Рөстәм Хәмитов Фәтих Ҡаҙаҡбаевҡа күп йыллыҡ хеҙмәте өсөн рәхмәтен еткерҙе һәм уның тәжрибәһе һәм белеме республикала кәрәк буласағына өмөтөн белдерҙе.
Ултырышта Рөстәм Хәмитов тиҙ арала хәл итеүҙе талап иткән төп социаль-иҡтисади мәсьәләләргә туҡталды. Урман янғындары һәм ауыл хужалығында ҡоролоҡ менән бәйле хәлдәр тикшерелде. Башҡортостан Президентына ҡоролоҡтан иң ныҡ зыян күргән Урал аръяғы райондарына һәр яҡлап ярҙам күрһәтелеүе хаҡында хәбәр иттеләр. Республика ҡаҙнаһынан орлоҡ, мал аҙығы, яғыулыҡ-майлау материалдары һатып алыуға, ужым культураларын сәсеүҙе үткәреүгә финанс средстволар бүленгән.
Урман янғындары тураһында һөйләгәндә, Башҡортостан Президенты 31 июлдә район хакимиәте башлыҡтары менән үткән видеоселектор кәңәшмәһенән һуң янғындарҙы һүндереү һәм иҫкәртеү буйынса өҫтәмә саралар күрелеүен билдәләне. Был саралар үҙенең һөҙөмтәлелеген күрһәтте, тине Рөстәм Хәмитов.
Республика башлығы бер нисә район һәм ҡалала барлыҡҡа килгән он менән тәьмин итеүгә бәйле хәлдәргә айырым туҡталып аңлатма бирҙе. Президент урындарҙа ондоң етерлек запасы булдырылырға тейешлеген һыҙыҡ өҫтөнә алды.
Шулай уҡ Хөкүмәт ултырышында Рөстәм Хәмитов министрлыҡтарға һәм ведомстволарға ата-әсә ҡарауынан мәхрүм балаларҙы һәм етем балаларҙы торлаҡ менән тәьмин итеү буйынса эштәрҙе контролдә тоторға ҡушты. «Беҙ был балаларҙы ҡыйыҡһыҙ ҡалдыра алмайбыҙ. Беҙҙең бурыс – көсһөҙҙәргә ярҙам итеү», — тине Рөстәм Хәмитов.
Хөкүмәт ултырышында йәнә алданыусы торлаҡ төҙөлөшөндә өлөшләтә ҡатнашыусылар проблемаһы тикшерелде. Президент республиканың Төҙөлөш, архитектура һәм транспорт министрлығына һәм Өфө хакимиәтенә был мәсьәләне хәл итеүҙең бар варианттарын да әҙерләргә ҡушты.


text:
Өфөләге ауыл хужалығы йәрминкәләрендә 68 тонна ит һатылған
Башҡортостандың баш ҡалаһында уҙған ял көндәрендә барған ит йәрминкәләрендә ауыл халҡы 68 тонна продукция һатты. Өфөнөң дүрт майҙанында сауҙа йәйелдерелде. Йәмғеһе 459 сауҙа урыны теркәлде. Республиканың 20-нән ашыу районы баш ҡалаға аҙыҡ-түлек ылауҙары оҙатты. Улар иҫәбендә эре ауыл хужалығы етештереүселәре генә түгел, фермерҙар ҙа, шәхси эшҡыуарҙар ҙа бар ине.
Был йәрминкәләге уртаса хаҡтар тураһында «Башинформ» агентлығына Өфө хакимиәте ҡулланыусылар баҙары идаралығы начальнигы урынбаҫары Зөлфиә Ишбулатова һөйләне.
Һыйыр ите 180-240 һумдан һатылды. Был – йәрминкәлә иң ҙур һорау менән ҡулланған тауар. Шуға күрә һыйыр итенең 35 тонна һатылыуы ла осраҡлы түгел. Бер килограмм сусҡа итенә һатыусылар 150 – 200 һум һораны. Һарыҡ итен яратыусыларға бер килограмы өсөн 170-тән 230 һумға тиклем сығарып һалырға тура килде. Йылҡы ите 160-220 һумдан 9 тонна һатылды.
Диетик тауыҡ ите ярайһы арзанға тәҡдим ителде. Уның килограмы 90 һумдан бирелде. Өфө халҡы йәрминкә барған ике көндә 3,5 тонна ҡош ите һатып алды.
Ҡышҡы йәрминкәләр көҙгөләренең дауамы ул. Әлеге ваҡытта ҡала халҡының запастары наҡыҫланды, һәм ит продукцияһына хаҡтар күтәрелә башланы. Ҡулланыусылар баҙарында хаҡтарҙы бер аҙ тотороҡландырыу маҡсатында, Өфөлә ҡышҡы ит йәрминкәләре сериялары башланды. Киләһе ял көндәрендә ҡала халҡы йәнә запастарын тулыландыра һәм урындағы етештереүселәрҙән сифатлы продукция һатып ала аласаҡ.


text:
Өфө халҡы «Мине онотма» социаль-патриотик акцияһына йыйылдыФото: Олег Яровиков
Өфө халҡы «Мине онотма» социаль-патриотик акцияһына йыйылды
Өфө халҡы «Мине онотма» социаль-патриотик акцияһына йыйылдыФото: Олег Яровиков
Өфөнөң Еңеү паркында 22 июндә Бөйөк Ватан һуғышында Еңеүҙең 65 йыллығына арналған «Мине онотма» социаль-патриотик акцияһы үтте. Акцияны «Башҡортостан» телерадиокомпанияһы ойошторҙо. 6 майҙа уҡ, Еңеү көнөн байрам итер алдынан ул республикабыҙ халҡына Бөйөк Ватан һуғышы фронттарында ҡатнашҡан туғандарының фотографияларын, улар тураһында мәғлүмәттәр ебәреүҙәрен һорап мөрәжәғәт иткәйне. Был материалдар компанияның рәсми сайттарында урынлаштырылды һәм был эш әле лә дауам итә.
— Акция тураһында мәғлүмәтте таратыу өсөн беҙ БЮТ телеканалын, «Башҡортостан радиоһы» һәм «Спутник FM» радио каналдарын файҙаландыҡ, шулай уҡ ярҙам һорап республика, ҡала һәм район гәзиттәренә мөрәжәғәт иттек, — тип һөйләй проект координаторҙарының береһе Татьяна Сатарова. – Аҡрынлап халыҡта ҡыҙыҡһыныу һәм был акцияға иғтибар уяттыҡ. Әгәр тәүге осорҙа беҙгә көнөнә 70-ләп хат килһә, хәҙер иһә уларҙың иҫәбе 300 – 500-гә барып етте.
Ойоштороусыларҙың уйынса, был акция һөҙөмтәһендә фронтовиктар тураһында берҙәм республика мәғлүмәттәр базаһы булдырылырға тейеш, уның менән тарихсылар, журналистар һәм һәләк булғандарҙың туғандары файҙалана алыр ине.
Бынан тыш, һуғыш йылдарында Башҡортостандан фронтҡа китеүселәрҙән 127 меңе хәбәрһеҙ юғалған. Һәм улар ҙа киләһе быуындар хәтерендә һаҡланыуға лайыҡ. Был кешеләр тураһында мәғлүмәт йыйыуға республиканың эҙәрмәндәр отрядтары ла булышлыҡ итә.
«Башҡортостан» телерадиокомпанияһы һуңынан фронтовиктарҙың был фотографияларын Республика Хәрби Дан музейына тапшырырға планлаштыра. Ахыр килеп, акцияны ойоштороусылар Еңеү паркында стационар Аллея булдырырға теләй – теләгән бер кеше бында килеп, илебеҙ өсөн Еңеү яулаусы кешеләрҙең йөҙҙәрен күрә алһын өсөн. Әлегә Өфөлә бындай аллея юҡ. Телерадиокомпания артабан да бындай хәтер акцияларын үткәрергә планлаштыра, уларҙың сираттағыһы Бөйөк Ватан һуғышында Еңеүҙең 66 йыллығын байрам итеүгә ҡарата ойоштороласаҡ.


text:
Профсоюздар банкротлыҡ мәсьәләләре буйынса семинар үткәрә
Өфөлә, Профсоюздар йортонда, Башҡортостан ойошмаларында «Бурысын түләй алмау (банкротлыҡ) тураһында» Федераль законды тормошҡа ашырыу практикаһы буйынса семинар үтәсәк. Профсоюздар Федерацияһы матбуғат хеҙмәтенән хәбәр итеүҙәренсә, был сарала республика тармаҡ профсоюздары ойошмалары рәйестәре, БР Профсоюз федерацияһы етәкселәре һәм белгестәре ҡатнашасаҡ.
Семинарҙа ҡатнашыусылар арбитраж идарасыларҙы тәғәйенләү схемаһын һәм тәртибен, предприятиелар хеҙмәткәрҙәренең кредиторҙар йыйылыштарында ҡатнашыуға хоҡуҡтары һәм мөмкинлектәрен, кредитор бурысын билдәләү һәм ҡайтарыу тәртибен һәм башҡа мәсьәләләрҙе ҡарарға планлаштыра.
Семинар 12 февралдә үтәсәк.


text:
Шишмәлә 8 айлыҡ сабыйҙың үлеме буйынса тикшереү бара
Табиптар эшмәкәрлегенә ялыу менән ирле-ҡатынлылар – Шишмә кешеләре Республика буйынса Тәфтиш комитетына мөрәжәғәт иткән. 4 октябрҙә район дауаханаһында уларҙың 8 айлыҡ ҡыҙҙары вафат булған. Сабыйҙы 3 октябрҙә балалар бүлексәһенә һалғандар. Әлеге ваҡытта медиктарҙан һорау алына, суд-медицина тикшереүе билдәләнгән. Өҫтәп тикшереү һөҙөмтәләре буйынса тәфтишселәр процессуаль ҡарар ҡабул итәсәк, тип хәбәр иттеләр Башҡортостан буйынса Тәфтиш комитетынан.


text:
Республика банктар биргән кредит күләме буйынса илдә бишенсе урында килә
ӨФӨ, 2016 йыл, 18 август. /«Башинформ» мәғлүмәт агентлығы, Ольга Мортазина/.
Башҡортостан банктар биргән кредит күләме буйынса илдә бишенсе урынды биләй. Берләшкән кредит бюроһы аналитиктары II кварталға йомғаҡ яһаны. Алда ике баш ҡала төбәге һәм Свердловск өлкәһе килә. Апрель-июнь айҙарында республика халҡы 225,4 мең кредит алған. Уның дөйөм суммаһы 22,28 миллиард һумдан ашыу тәшкил иткән.
Башҡортостан ҡулаҡса (бишенсе урында, 157 мең кредит, уртаса күләме 87,74 мең һум), автокредит (бишенсе урында, 2,65 мең кредит, уртаса күләме 504,6 мең һум) һәм бирелгән кредит карталары һаны (61 мең карта, кредиттың уртаса күләме 36,5 мең) буйынса тәүге ун төбәк иҫәбендә.
Республика ипотека буйынса тәүге ун төбәк исемлегенә инмәне.


text:
Өфөгә Силәбе башҡорттары ҡоролтайы делегацияһы килә
16 апрелдә Өфөнөң «Нефтсе» мәҙәниәт һарайында Силәбе өлкәһе башҡорттары ҡоролтайы делегацияһының осрашыуы үтәсәк. Уның составында был йәмәғәт ойошманың рәйесе Морис Йосопов, Силәбе өлкәһе Хөкүмәте вәкилдәре, Арғаяш һәм Ҡоншаҡ райондары етәкселәре киләсәк. Өфөлә йәшәгән яҡташтарҙың тормошо һәм эшмәкәрлеге менән яҡынданыраҡ танышыу, күрше төбәктәр араһында мөнәсәбәттәрҙе нығытыу визиттың төп маҡсаты булып тора.
Силәбе башҡорттары ҡоролтайы Башҡарма комитетынан хәбәр итеүҙәренсә, осрашыу барышында Бөтә донъя башҡорттары ҡоролтайы Башҡарма комитеты рәйесе Марсель Йосопов сығыш яһаясаҡ, Силәбе башҡорттары ҡоролтайы етәксеһе һәм активы һайланасаҡ. Сара Башҡортостандың һәм күрше өлкәнең сәнғәт оҫталары концерты менән тамамланасаҡ.
Башлана – 17 сәғәттә.


text:
Башҡортостанда ауыл советтарына депутатлыҡҡа 2223 кандидат теркәлгән
ӨФӨ, 2015 йыл, 6 июль. /«Башинформ» мәғлүмәт агентлығы, Ғәлиә Нәбиева/.
Башҡортостандың ауыл биләмәһе Советтарына депутатлыҡҡа 2223 кандидат күрһәтелгән. Республика Үҙәк һайлау комиссияһының мәғлүмәт үҙәге бөгөн иртәнге сәғәт 8-гә мәғлүмәттәр бирҙе.
2015 йылдың 13 сентябрендә — Берҙәм тауыш биреү көнөндә — Башҡортостанда 53 районда (Белорет районынан тыш) урындағы үҙидараның вәкиллекле органдарына депутаттар һайлау уҙғарыла. Ике ҡала биләмәһе Советтарына (Бәләбәй районының Приютово һәм Шишмә районының Шишмә ҡасаба Советтары) депутаттар һәм 775 ауыл биләмәһе Советтарына депутаттар һайлау планлаштырыла.
Һайлауҙарҙа ете меңдән ашыу депутат мандаты алмаштырылырға тейеш. Ошо һайлауҙарҙы муниципаль райондарҙың территориаль һайлау комиссиялары ойоштора. Уларға тейешле муниципаль берәмектәрҙең һайлау комиссияһы вәкәләттәре йөкмәтелгән.


text:
БР буйынса Эске эштәр министрлығы 13 июлдә граждандарҙы ҡабул итә
13 июлдә Башҡортостан буйынса Эске эштәр министрлығының йәмәғәт ҡабул итеү бүлмәһендә мөрәжәғәт итеүселәрҙе БР буйынса Эске эштәр министрлығы ҡарамағындағы Йәмәғәт советы ағзаһы,
Х.Әхмәтов исемендәге Башҡорт дәүләт филармонияһы директоры Рәсүл Ҡарабулатов һәм төбәктең Эске эштәр министрлығы полицияһы начальнигы урынбаҫары, полиция полковнигы Радик Шаймөхәмәтов ҡабул итә, тип хәбәр иттеләр ведомствоның матбуғат хеҙмәтендә.
Өфөләге 279-40-93 телефоны аша алдан яҙылып, ҡыҙыҡһындырған һорауҙарға яуаптар ала алаһығыҙ. Йәмәғәт ҡабул итеү бүлмәһенең адресы: Ленин урамы, 7, (Коммунистик урамынан инергә). Ҡабул итеү 15 — 17 сәғәттәргә билдәләнгән.


text:
Республика йәмәғәтселеге Абдулхаҡ Игебаевты һуңғы юлға оҙатты
Башҡортостан мәҙәниәте ауыр юғалтыу кисерҙе. 87-се йәшендә Башҡортостандың халыҡ шағиры Абдулхаҡ Игебаев вафат булды. Бөгөн Мостай Кәрим исемендәге Йәштәр театры бинаһында әҙип менән яҡындары, фекерҙәштәре һәм дуҫтары хушлашты. Салауат Юлаев исемендәге дәүләт премияһы лауреаты, Рәсәйҙең һәм Башҡортостандың атҡаҙанған мәҙәниәт хеҙмәткәре, Салауат Юлаев ордены кавалеры Абдулхаҡ Игебаев менән хушлашыуҙы уны яҡын күргән һәр кем ауыр кисерә. Уны халыҡ лирик һәм тәрән йөкмәткеле шиғырҙары өсөн генә түгел, ә ябайлығы, кешелеклеге өсөн үҙ итә. Оло быуын яҙыусылары өсөн дә, йәштәргә лә ул һәр ваҡыт изгелекле һәм игелекле булды. Шундай сифаттары өсөн дә бигерәк яратты уны халыҡ. Абдулхаҡ Хажмөхәмәт улы 1930 йылдың 2-се июлендә Баймаҡ районы Күсей ауылында донъяға килә. Иртә етем ҡала һәм балалар йортонда тәрбиәләнә. 1946 йылда Темәс педагогия училищеһын тамамлай, һуңынан Тимирязев исемендәге Башҡорт дәүләт педагогия институтында белем ала. Тәүге шиғырҙары республика матбуғатында 1948—1949 йылдарҙа уҡ күренә башлай. Ә беренсе китабы- «Йәшлек йыры» тигән шиғырҙар йыйынтығы 1954 йылда баҫылып сыға. Тәбиғәт, тыуған яғы менән һоҡланып яҙған шиғырҙары күп. Һуңғы көндәренә тиклем ул яҡташтары менән бәйләнеште өҙмәне, балаларса улар менән күрешеүгә ҡыуанып йәшәне. Авторҙың Өфө, Ҡаҙан һәм Мәскәү нәшриәттәрендә башҡорт, татар, урыҫ телдәрендә утыҙҙан артыҡ китабы донъя күрә. 1954 йылдан алып уның шиғыр һәм поэмаларҙан, очерк һәм йырҙарҙан торған 34 китабы баҫылды. Абдулхаҡ Игебаевтың шиғырҙарына яҙылған йырҙар һәр йырсының тигәндәй репертуарында бар.Уның “Оран һала Ер-әсә” поэмаһы һәм байтаҡ ҡына шиғырҙары рус, украин, ҡырғыҙ, татар, ҡаҙаҡ, үзбәк, яҡут һәм башҡа телдәргә тәржемә ителде. Ул — балалар әҙәбиәте өлкәһендә лә әүҙем эшләне.


text:
Рөстәм Хәмитов «МАКС-2015» халыҡ-ара авиация-космик салонын ҡараны Фото: Башҡортостан Башлығының матбуғат хеҙмәте
Рөстәм Хәмитов «МАКС-2015» халыҡ-ара авиация-космик салонын ҡараны
Рөстәм Хәмитов «МАКС-2015» халыҡ-ара авиация-космик салонын ҡараны Фото: Башҡортостан Башлығының матбуғат хеҙмәте
ӨФӨ, 2015 йыл, 27 август. /«Башинформ» мәғлүмәт агентлығы, Илья Спиридонов/.
26 августа Башҡортостан Башлығы Рөстәм Хәмитов Мәскәү өлкәһе Жуковский ҡалаһының М.М.Громов исемендәге осоу-тикшеренеү институты аэродромында уҙған «МАКС-2015» халыҡ-ара авиация-космик салонында булды.
Республика етәксеһе авиасалондың экспозицияларын, шул иҫәптән Рәсәй машина эшләүселәре союзы Башҡортостан төбәк бүлексәһенең һәм «Берләштерелгән двигателдәр эшләү корпорацияһы» акционерҙар йәмғиәтенең стендтарын ҡараны.
«МАКС-2015» авиасалоны сиктәрендә Башҡортостан Башлығы «Берләштерелгән двигателдәр эшләү корпорацияһы» һәм «Рәсәй вертолеттары» акционер йәмғиәттәренең генераль директорҙары Александр Артюхов һәм Александр Михеев менән осрашты.
– Бөгөнгө көн ваҡиғаларға бай булды. Ҙур авиация корпорациялары, йыһан өлкәһе предприятиелары етәкселәре менән осрашыуҙар ойошторолдо. Башҡортостан предприятиеларына өҫтәмә йөкләмә, етештереү ҡеүәтен үҫтереү, яңы техниканы үҙләштереү һәм башҡалар хаҡында һүҙ барҙы, – тине Рөстәм Хәмитов. – Ошо күргәҙмәне тәрән өйрәнеү авиация двигателдәрен эшләүҙә, вертолет төҙөүҙә республиканың роле бик ҙур икәнлеген күрһәтте. Хәрби авиация двигателдәре Өфө моторҙар эшләү производство берекмәһендә етештерелә. Самолеттарҙың авиация двигателдәре өсөн агрегаттар беҙҙең предприятиеларҙа сығарыла. Авиация конструктор бюроһы, Күмертауҙа вертолет заводы бар.
Яҡын арала Башҡортостандың машина эшләү комплексы тулы ҡеүәтенә эшләй башлаясаҡ, сөнки уның продукцияһы авиация сәнәғәтендә ҙур һорау менән файҙалана. Бынан тыш, ҡайһы бер сит илдәрҙә Ка-226 вертолеттарын йыйыу буйынса предприятиелар асылыуы ихтимал.
Быйыл Күмертау авиация етештереү предприятиеһының сәнәғәт етештереү күләме яҡынса 8-10 миллиард һум тәшкил итәсәк, тип белдерҙе Рөстәм Хәмитов. Был былтырғы күрһәткестәрҙән 2-2,5 тапҡырға күберәк.
Өфө моторҙар эшләү производство берекмәһе лә яҡшы һөҙөмтәләр күрһәтә.
– Дөйөм алғанда, Өфө моторҙар эшләү производство берекмәһе, авиация, авиадвигатель сәнәғәте кеүек предприятиелар булғанда Рәсәй донъяның инженер технологияларында лайыҡлы урын биләйәсәк. Был бөгөн бик мөһим, – тине Рөстәм Хәмитов.


text:
Баш ҡала эргәһендә 2000 студентҡа иҫәпләнгән дини белем биреү үҙәге төҙөләсәк Фото: Олег Яровиков
Баш ҡала эргәһендә 2000 студентҡа иҫәпләнгән дини белем биреү үҙәге төҙөләсәк
Баш ҡала эргәһендә 2000 студентҡа иҫәпләнгән дини белем биреү үҙәге төҙөләсәк Фото: Олег Яровиков
ӨФӨ, 2015 йыл, 22 октябрь. /«Башинформ» мәғлүмәт агентлығы, Арина Рәхимҡолова/.
Өфө эргәһендә 2000 студентҡа иҫәпләнгән дини белем биреү үҙәге төҙөләсәк. Был хаҡта «XXI быуаттың мәғариф киңлегендә ислам идеалдары һәм ҡиммәттәре» VIII Халыҡ-ара ғилми-ғәмәли конференцияһын асыу тантанаһында Рәсәй мосолмандарының Үҙәк диниә назараты рәйесе, баш мөфтөй Тәлғәт Тажетдин хәбәр итте. Мосолман өммәһе лидеры әйтеүенсә, хәҙер төҙөлөш өсөн урын һайларға кәрәк. Шундай уҡ үҙәк Дағстанда һәм Грозныйҙа асыласаҡ, тип билдәләне Тәлғәт Тажетдин.
Башҡортостанда бер нисә йыл инде Волга буйы федераль округындағы мосолман дин әһелдәренең квалификацияһын күтәреү буйынса округ үҙәге, Рәсәй мосолмандары Үҙәк диниә назаратының Рәсәй ислам университеты уңышлы эшләй. «Ғәлиә», Мәрйәм Солтанова исемендәге мәҙрәсәләр, йәкшәмбе мәктәптәре илебеҙҙәге иң яҡшы дини белем биреү традицияларын дауам итә.
Дин әһелдәрен әҙерләү буйынса шундай көслө уҡыу йорто булған төбәктәр күп түгел. Мәҫәлән, Свердловск өлкәһе мосолмандарының Диниә назараты етәксеһе Рәдифулла Ғиндуллин билдәләүенсә, Екатеринбургта ошо йүнәлештәге юғары уҡыу йорто юҡ. Белгестәрҙе педагогия университеты ҡарамағындағы теология кафедраһында әҙерләйҙәр. Белоруссиялағы мосолмандарҙың Диниә назараты мөфтөйө Али Воронович илдә бер мәҙрәсә лә булмауын, мосолман мәғарифы мәсьәләһенең йәштәрҙе Рәсәйгә уҡырға ебәреү юлы менән хәл ителеүен хәбәр итте.


text:
Башҡортостан татарҙары конгресы башҡарма комитеты «Айыҡ Башҡортостан» ойошмаһы инициативаларын хупланы
«Айыҡ Башҡортостан» төбәк йәмәғәт хәрәкәтенең алкоголде һатыу урынына һәм ваҡытына сикләүҙәр индереү тураһындағы, шулай уҡ урындағы үҙидара органдарына алкоголде һатыу урынын һәм ваҡытын сикләү буйынса өҫтәмә вәкәләттәр биреү тураһындағы инициативаларын Башҡортостан татарҙары конгресы башҡарма комитеты хупланы. Ултырыш ошо көндәрҙә Өфөлә үтте.
Конгресс етәксеһе Заһир Хәкимов әйтеүенсә, алкоголде һатыуҙы сикләү темаһы бик көнүҙәк һәм йәмәғәттең иғтибарын талап итә.
— Бөгөн, тәү сиратта ауыл халҡы хөрмәт иткән, тел, йолалар, ғөрөф-ғәҙәттәрҙе һаҡлау мәсьәләһе киҫкен тора, — тип һыҙыҡ өҫтөнә алды Заһир Хәкимов. — Эш урындары булдырыуҙан тыш, иң төп темаларҙың береһе алкоголләштереү булып тора, ул ауылдарыбыҙҙы ҡорота.
Ауыл халҡының мәҙәни кимәленә ярҙам итеү буйынса сараларҙың береһе сифатында «Айыҡ Башҡортостан» хәрәкәтенең төбәк закондар сығарыусыларға муниципалитеттарға социаль инфраструктуранан алып алкоголде һатыу нөктәһенә тиклем араны арттырыу вәкәләттәрен биреү буйынса мөрәжәғәтен хупларға тәҡдим ителде.
Конгресс делегаттары шулай уҡ «Айыҡ ауыл» конкурсын үткәреү инициативаһына ярҙам итергә тәҡдим итте. Был ҡарарҙар башҡарма комитет ултырышының резолюцияһына индерелде.
Төбәктең айырым ауыл биләмәләрендә алкоголде һатыу ҡағиҙәһен БР Дәүләт Йыйылышының Сәнәғәт, инновацион үҫеш һәм эшҡыуарлыҡ буйынса комитет ҡарамағындағы эксперт советы тикшерә. Республика парламентының матбуғат хеҙмәтенән хәбәр итеүҙәренсә, айырым ауылдар халҡының урындағы үҙидара органдарына алкоголде һатыуға сикләү вәкәләттәрен биреү үтенесе менән мөрәжәғәт итеүҙәр быға сәбәп булып торҙо.
Тәҡдимде өйрәнеү сиктәрендә Башҡортостан парламентарийҙары Дәүләт Думаһына мөрәжәғәт итә. Федераль кимәлдәге коллегалар, тикшерелеүсе мәсьәлә төбәктәрҙәге закондар сығарыусы органдар компетенцияһында, тип белдерҙе. Дәүләт Йыйылышы, ғәмәлдәге республика закондарына үҙгәрештәр индереп, власть органдарына алкоголде һатыуға сикләү саралары индереү хоҡуғына эйә. Эксперт советы, тема закондар сығарыу кеүек, социаль-иҡтисади яҡҡа ла ҡағыла, тип билдәләне. Дөйөм алғанда эксперт советы ағзалары айырым ауыл биләмәләрендә алкоголь эсемлектәрҙе ваҡлап һатыуға сикләүҙәр ҡуйыуға урындағы үҙидара органдарына хоҡуҡ биреү кәрәклеге тураһында билдәләне.
— Был хоҡуҡ менән улар файҙаланасаҡмы юҡмы – икенсе һорау, — тип билдәләне эксперт советы рәйесе Рәшит Хәйруллин. — Әммә бындай хоҡуҡ урындағы үҙидара органдарында һәм муниципаль берәмектәрҙә булырға тейеш. Һәм ҡарар социаль, иҡтисади һәм башҡа алкоголь эсемлектәр һатыуҙы сикләү эҙемтәләрен иҫәпкә алыу менән ҡабул ителергә тейеш. Эксперттарҙың фекере ҡануниәтте камиллаштырыу сиктәрендә даими Комитеттың яҡын ваҡыт эсендәге ултырышында тикшереләсәк.


text:
Калуга өлкәһендә Рөстәм Хәмитов машиналар эшләү предприятиелары комплексын ҡараныФото: Андрей Старостин
Калуга өлкәһендә Рөстәм Хәмитов машиналар эшләү предприятиелары комплексын ҡараны
Калуга өлкәһендә Рөстәм Хәмитов машиналар эшләү предприятиелары комплексын ҡараныФото: Андрей Старостин
8 августа «Грабцево» индустриаль паркында Башҡортостан Президенты Рөстәм Хәмитов машиналар эшләү комплексы предприятиеларын ҡараны. Бында Volkswagen автомобилдәрен етештереү ойошторолған. Производствола биш меңдән ашыу кеше эшләй.
Республика башлығы «Северсталь» асыҡ акционерҙар йәмғиәте менән «Гестамп» испан компанияһының уртаҡ предприятиеһы – «Гестамп-Северсталь-Калуга» яуаплылығы сикләнгән йәмғиәтенең етештереү майҙансыҡтарында булды.
Штамплау производствоһы 2010 йылда сафҡа индерелгән һәм ул кузов деталдәре етештерә. Етештереү ҡеүәте йылына 13 миллион штампланған деталь тәшкил итә. Штатта 160 кеше иҫәпләнә.
Предприятие продукцияһын һатып алыусылар — «Фольксваген Групп Русс», «PSA Peugeot Citroen», «Renault-Avtoframos». Проектҡа һалынған инвестициялар күләме 89 миллион евро тәшкил иткән, тип хәбәр иттеләр Башҡортостан Президентының матбуғат хеҙмәтендә.


text:
Балсыҡ
Балсыҡ — ваҡ бөртөклө ултырма тау тоҡомо, ҡоро хәлдә туҙан хәлендә, еүешләгәндә үҙлекле; һыуҙа иҙелеп, яҙылып торған йомшаҡ тау тоҡомо[1]; тәбиғи төҙөлөш материалы; төрҙәре: керамик, кирбескә тотолған, утҡа сыҙамлы[2].
Үлсәмдәре 0,01 мм-ҙан да кесерәк булған киҫәксектәр өҫтөнлек иткән (>50%) ултырма тоҡом; башлыса, балсыҡлы минералдардан (каолинит, монтмориллонит, гидрослюдалар һ.б.) тора, һыу менән яҡшы иҙмә хасил итә, кипкәндә бирелгән формаһын һаҡлап ҡала, яндырғас таш ҡатылығына керә. Составында 1-2 минерал артыҡ булған балсыҡтар - каолинит, монтмориллонит, палыгорскит, каолинит гидрослюдалы һ.б., 3 һәм 3 -тән артыҡ булған осраҡта полиминерал тип атала. Балсыҡлы минералдарҙан торған, ләкин үҙле булмаған һәм һыуҙа ебемәй торған тоҡомдар аргиллиттар тип атала. Балсыҡ боронғо һәм хәҙерге һыу ятҡылыҡтарында төрлө тау тоҡомдары һәм минералдар ашалыуҙан барлыҡҡа килгән дисперсияле продукттар тупланыу нәтижәһендә хасил була. Диңгеҙ, күл, аллювиаль, морена һ.б. балсыҡтар була. Улар бер-береһенән минераль составы һәм шулай уҡ таҙалығы (балсыҡ булмаған эре бөртөклө ҡушымталарһыҙ) менән айырылып торалар.
Ер шарында балсыҡтар киң таралған: дүртенсел ултырмаларҙан алып кембрий осоро ултырмаларына тиклем (ултырма тоҡомдарынан яртыһы тиерлек) осорай; бороңғораҡ ултырмалар, ҡағиҙә булараҡ, метаморфозланған (үҙгәргән). Балсыҡ сәнәғәттә һәм ауыл хужалығында киң ҡулланыла. Уның ҡулланылышын минераль составына бәйле булған махсус физик һәм технологик сифаттары билдәләй. Мәҫәлән, каолинлы балсыҡтарның иреү температураһы юғары (1580 °C) булыу сәбәпле, уларҙы утка сыҙам балсыҡтар тип әйтәләр һәм утка сыҙам әйберҙәр эшләүҙә, ә иреү температураһы 1580 нән алып 1350 °C ка тиклем булған балсыҡтарны ауыр иреүсән тип әйтәләр һәм керамика сәнәғәтендә (фаянс, плитә, торба, ҡаплау кирбестәре һ.б.) ҡулланалар. Полиминераль балсыҡтар, ғәҙәттә, 1350 °C тан түбәнерәк температурала ирей һәм еңел иреүсән балсыҡтарға керә, тупаҫ керамика һәм кирбес һуғыуҙа ҡулланыла. Монтмориллонит һәм палыгорскит балсыҡтар сорбция, иондар алмашыу, бәйләү, уҙ хәленә кире ҡайтыу (тиксотроп) сифаттарына эйә, быраулау иҙмәләре, адсорбенттар, металл ҡойоу эштәрендә форма яһауҙа, мал өсөн комбиаҙык эшләп сығарыуҙа һ.б. ҡулланыла.
25100-95 ДСТы буйынса балсыҡ еңел һәм ҡаты була (классификация Һалмаҡ һаны буйынса бирелә) .
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З.Г.Ураксина, 2005)
- ↑ Русско-башкирский словарь архитектурных терминов (З.Г.Ураксин, З.А.Сиразитдинов, 2004)
Әҙәбиәт[үҙгәртергә | вики-тексты үҙгәртергә]
- Минеральное сырьё. Глины: Справочник. М., 1997; Геология твёрдых полезных ископаемых Республики Татарстан. Казан, 1999.
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)


text:
Өфөлә 2012 йылдың тәүге көнөндә тыуған сабыйҙарҙы ҡотлау тантанаһы үтте
Өфө хакимиәтендә 2012 йылдың тәүге көнөндә тыуған сабыйҙарҙы ҡотлау тантанаһы үтте. Был сара 13-сө тапҡыр ойошторола. Быйыл 19 ғаиләлә 20 бала – 7 малай менән 13 ҡыҙ тыуған. Ҡала мэры Ирек Ялалов Яңы йылда тыуған сабыйҙарҙың ата-әсәләренә бала тыуыуы тураһында иҫтәлекле таныҡлыҡ, аҡсалата ярҙам һәм бүләктәр тапшырҙы.
— Мин 2012 йылды өйҙә ҡаршыларға теләгәйнем, — ти йәш әсә Снежана Яшкина. – Яҙмыш ҡушыуылыр — иртәнге биштә ирем менән 8-се бала табыу йортона китеп бара инек инде. Бер нисә сәғәттән ҡыҙыбыҙ Сабрина тыуҙы. Үҫкәс, уны фигуралы шыуыу секцияһына йәки теннисҡа бирергә хыялланабыҙ.
Ғаиләләрҙең күбеһендә Яңы йыл төнөндә тыуған сабый – ата-әсәләрҙең беренсе балаһы. Ә Щеклеиндарҙың был өсөнсө балалары: Оксана менән Леонидтың Виктория һәм Валерия исемле игеҙәк ҡыҙҙары тыуған.
— Балаларығыҙҙың Башҡортостан Республикаһы Президенты менән Имен бала саҡ һәм ғаилә ҡиммәттәре йылы тип иғлан ителгән йылдың беренсе көнөндә тыуыуы айырыуса иғтибарға лайыҡ, — тине ҡала хакимиәте башлығы Ирек Ялалов. — Һуңғы арала бик күп медицина учреждениеларының «балаға мәрхәмәтле дауахана» статусын алыуы ҡыуандыра.
— Мәктәпкәсә белем биреүгә лә етди иғтибар бирелә. Былтыр ун балалар баҡсаһы ремонтланды, быйыл тағы ун берҙе асырға планлаштырабыҙ. Бер аҙҙан балалар баҡсаһына сираттар мәсьәләһе лә хәл ителер, тип уйлайым. Йәш ғаиләләр өсөн һәр кем ала алырлыҡ торлаҡ мәсьәләһе лә мөһим, — тип билдәләне мэр. – Ошоға бәйле йәш ғаиләләрҙе торлаҡ менән тәьмин итеү программаһына үҙгәрештәр индерергә ниәтләйбеҙ. Ҡала бюджетынан өҫтәмә финанслау күҙаллана.


text:
Башҡортостанда ташҡын һыуҙарының максималь кимәле уртаса күп йыллыҡ күрһәткестәрҙән 6-11 көнгә иртәрәк көтөлә – Башгидромет Фото: Олег Яровиков
Башҡортостанда ташҡын һыуҙарының максималь кимәле уртаса күп йыллыҡ күрһәткестәрҙән 6-11 көнгә иртәрәк көтөлә – Башгидромет
Башҡортостанда ташҡын һыуҙарының максималь кимәле уртаса күп йыллыҡ күрһәткестәрҙән 6-11 көнгә иртәрәк көтөлә – Башгидромет Фото: Олег Яровиков
ӨФӨ, 2016 йыл, 6 апрель. /«Башинформ» мәғлүмәт агентлығы, Артур Басиров/.
Башгидромет яҡын көндәргә төбәктәге гидрологик хәлгә прогноз бирҙе. Ул ғәҙәттән тыш хәлдәр буйынса республика комиссияһы ултырышы барышында яңғыраны. Ведомство начальнигы Вилора Горохольская хәбәр итеүенсә, ошо көндәрҙә республикала ямғыр, төндә ҡар ҡатыш ямғыр яуыуы көтөлә. Әммә ял көндәренән һәм киләһе аҙнанан башлап һауа температураһы 10-15 градусҡаса йылыта, урыны менән ҡыҫҡа ваҡытлы ямғыр яуыуы ихтимал.
«Температураның күтәрелеүе республиканың көньяҡ райондарынан башланғанға күрә, унда ҡарҙың йылдам иреүе көтөлә, был һыуҙың кимәлендә сағылыш табасаҡ. Ошо шарттарға ярашлы, киләһе аҙнала тау йылғалары, Ҡариҙел йылғаһы һәм Ағиҙелдең түбәнге ағымы боҙҙан әрселәсәк. Бәләкәй йылғаларҙа һыуҙың максималь кимәлдән артыуы күҙәтеләсәк. Ағиҙел бассейнындағы башҡа йылғаларҙа кимәлдең артыуы һаҡланасаҡ. Ағиҙел бассейнындағы күпселек йылғаларҙа һыуҙың максималь кимәле нормаға ярашлы һәм норманан 20-50 сантиметрға юғарыраҡ булыуы көтөлә. Шулай итеп, ташҡын һыуҙарының максималь кимәле уртаса күп йыллыҡ күрһәткестәрҙән 6-11 көнгә иртәрәк, Өфөлә 17 апрелдән 23-нә тиклем башланасаҡ», — тип һөйләне Вилора Горохольская.
Волга буйы гидрометеорология һәм тирә-яҡ мөхит мониторингы идаралығы биргән күҙаллауға ярашлы, Урал йылғаһы бассейнындағы күпселек йылғаларҙа һыуҙың максималь кимәле норма сиктәрендә тип көтөргә мөмкин, тип билдәләне ул. Оло Ыҡ, Һаҡмар һәм Ҡарғалы йылғаларында — норманан 60 сантиметрға түбәнерәк. Әммә һауа шарттарын иҫәпкә алғанда, унда уртаса күрһәткестәрҙең артып китеүе ихтимал.


text:
Башҡортостан парламентарийҙары выждан һәм дин тотоу иреклеге тураһындағы ҡануниәттең үтәлешен өйрәнә
Башҡортостандың Дәүләт Йыйылышы депутаты, Урындағы үҙидара һәм йәмәғәт берекмәләре буйынса комитет рәйесе Рөстәм Күзбәков республика халҡы менән Башҡортостан Республикаһында выждан һәм дин тотоу иреклеге тураһындағы ҡануниәттең үтәлеше мәсьәләләре хаҡында тура бәйләнеш үткәрәсәк. Халыҡ менән аралашыу 14 февралдә 15-17 сәғәттәрҙә, 276-84-97 телефоны буйынса үтәсәк, тип хәбәр итә БР Дәүләт Йыйылышы –Ҡоролтайҙың матбуғат хеҙмәте.
Тура бәйләнеш төбәктәге Дәүләт Йыйылышының профилле Комитетының сираттағы ултырышы алдынан ойошторола, ултырыш барышында был мәсьәләләрҙе ентекләберәк тикшереү планлаштырыла.
Выждан һәм дин тотоу иреклеге мәсьәләләрендә үҙ-ара аңлашыусанлыҡҡа өлгәшеүгә 1997 йылда ҡабул ителгән «Выждан иреклеге һәм дини ойошмалар тураһында»ғы Федераль закон һәм 1991 йылда ҡабул ителгән «Башҡортостан Республикаһында выждан һәм дин тотоу иреклеге тураһында»ғы БР законы йүнәлтелгән.


text:
Фото:
Республика Президенты Өфөлә асылған «ВДНХ-Экспо» күргәҙмә комплексында булды
Фото:
27 февралдә Башҡортостан Президенты Рөстәм Хәмитов Өфөләге «ВДНХ-Экспо» яңы сауҙа-күргәҙмә комплексының эшен тикшерҙе, тип хәбәр иттеләр төбәк башлығының матбуғат хеҙмәтенән.
Хәҙер бында «Мәғариф. Фән. Карьера» күргәҙмәһе бара. Унда 150-нән ашыу экспонент ҡатнаша. Күбеһенсә ул Башҡортостандың юғары һәм урта белем биреү йорттары. Республика башлығы уларҙың стендтарын ҡараны, студенттарҙың ғилми эштәре һәм тәҡдим ителгән белем биреү технологиялары менән танышты.
Шулай итеп, Рөстәм Хәмитов Башҡорт дәүләт аграр университеты территорияһын йәшелләндереү һәм төҙөкләндереү проекты менән танышты. Велосипед юлдарын, декоратив үҫентеләр һәм ял итеү аллеяһын үҙ эсенә алған рекрацион зонаның майҙаны 500 квадрат метр тәшкил итә. Проекты 2014 йылда ғәмәлгә ашырырға планлаштыралар.
— Бындай рекреациялар ҡалаға кәрәк. Шуныһы мөһим, проект ҡағыҙҙа, макетта ғына ҡалмай, ә тормошҡа ашырылыуы, — тине Рөстәм Хәмитов.
Һуңынан республика Президенты «ВДНХ-Экспо» комлексының йыһазландырыу барышы менән танышты. Проект буйынса ул өс экспозиция секцияһынан (шул иҫәптән икәүһе – асыҡ һауала), конференция залынан, сауҙа үҙәгенән, шулай уҡ бөтә донъяға билдәле «Мариотт» селтәре отеленән тора. Комплекстың дөйөм майҙаны – 16 мең квадрат метр.
— Тәьҫораттар яҡшы, – тине Рөстәм Хәмитов, «ВДНХ-Экспо» күргәҙмә комплексында булып. – Комплексты 10 йыл самаһы төҙөнөләр, әммә һуңғы ике йыл эсендә бөтә ресурстарҙы һәм көстәрҙе туплап, ниһәйәт, төҙөп бөттөләр. Минең ҡарашҡа яҡшы килеп сыҡҡан. Был Өфөгә һәм беҙҙең республикаға етмәгән нәмә. Рәсәй һәм халыҡ-ара кимәлендә масштаблы күргәҙмәләр үткәреү өсөн заманса майҙансыҡ юҡ ине. Бөгөн ул бар. Был майҙансыҡ үҫешер тип ышанам.
Шул уҡ көндө республика башлығы «Аҡбуҙат» ипподромында булды, унда «Матди дәлилдәр. Сүриә» («Вещдоки. Сирия») социаль-сәйәси күргәҙмә ойошторолған. Экспозицияла хәрби ваҡиғалар урындарынан фотолар, видео яҙмалар һәм матди дәлилдәр күрһәтелгән. Материалдарҙы Өфө фотографтары Айбулат Аҡбутин һәм Хәлит Сафин йыйған, улар 2013 йыл аҙағында Сүриәнең бер нисә ҡалаһында булған. Һуғыш предметтары илдә гражданлыҡ һәләкәте һөҙөмтәләрен сағылдыра: емерелгән ҡалалар, һуғыш, үлтерелгәндәр һәм яраланғандар. Проекттың төп маҡсаты – ҡораллы конфликт зонаһында булған, ысын ваҡиғаларҙы кешеләргә күрһәтеү. Күргәҙмә асылғандан алып – 15 февралдән – уны дүрт меңдән ашыу кеше ҡараған.
— Бер яҡтан, быларҙың бөтәһен дә күрһәтеүегеҙ яҡшы. Икенсе яҡтан, граждандарҙың ғәҙәти, тыныс тормошо нимәгә әйләнеүен ҡарауы ауыр. Ул бәлә-ҡазаға, фажиғәгә, емерелеүгә әйләнгән, — тип күргәҙмәгә үҙ ҡарашын белдерҙе Рөстәм Хәмитов.